title: Parveen Babi

text: Viimeisinä neljänä vuotenaan Babi nauhoitti kaikki käymänsä puhelut, keskustelut, ja päivittäisiä tekemisiään. Hän sairasti diabetestä ja hänen jalkaansa tuli kuolio, minkä vuoksi hän joutui pyörätuoliin.


title: Parveen Babi

text: Babi löytyi kuolleena asunnostaan 22. tammikuuta 2005 sen jälkeen, kun naapurit olivat ilmoittaneet poliisille, ettei hän ollut hakenut maitoaan ja sanomalehteään kolmeen päivään. Kuolinsyyksi kerrottiin elimen pettäminen. Hänet haudattiin seuraavana päivänä äitinsä viereen Santa Cruziin, Mumbaihin. Kristityt papit olisivat halunneet haudata hänet kristillisin menoin, mutta sukulaiset päättivät haudata hänet muslimiperinteen mukaan.


title: Parveen Babi

text: Babi ei ollut naimisissa, mutta hänellä oli suhteita naimisissa olevien miesten, kuten ohjaaja Mahesh Bhattin, Kabir Bedin ja Danny Denzongpan kanssa. Babi olisi halunnut Bhattin jättävän vaimonsa. Bhatt on käsikirjoittanut ja ohjannut myrskyisästä suhteestaan Babiin kertovan osittain elämäkerrallisen elokuvan "Arth" (1982). Elokuvan julkaisun epäillään olleen osasyy Babin lähtöön Intiasta.


title: Poliisin informaatioteknologiakeskus

text: Poliisin informaatioteknologiakeskus (POL IT-keskus) on 1. huhtikuuta 2016 perustettu valtion virasto, joka kuuluu hallinnollisesti Poliisihallitukseen. Keskuksen päätoimipiste sijaitsee Rovaniemellä, jossa työskentelee keskuksen 90 henkilöstä reilut 70 henkilöä. Lisäksi keskuksen henkilöstöä työskentelee poliisin toimitiloissa Tampereella ja Helsingissä. Keskukseen siirtyy henkilöstöä HALTIKista, Poliisiammattikorkeakoulusta ja Helsingin poliisilaitoksesta. Keskus vastaa poliisitoimintaan liittyvien tietoteknisten palvelujen tuottamisesta sekä kehittämisestä ja se palvelee koko poliisihallintoa.


title: Poliisin informaatioteknologiakeskus

text: Poliisin käyttämät tietotekniset palvelut tuotetaan jatkossa poliisin informaatioteknologiakeskuksessa ja Valtion tieto- ja viestintätekniikkakeskus Valtorissa. Poliisin oma IT-keskus tarjoaa toimialaan sidonnaiset palvelut ja Valtori perustietotekniikan. Valtoriin siirtyy myöhemmin myös Hallinnon tietotekniikkakeskuksen HALTIKin tuottamat hallinnon turvallisuusverkon (TUVE) tieto- ja viestintäteknisten palvelut, jonka jälkeen HALTIK erillisenä virastona lakkaa.


title: Axfood

text: Axfood AB on ruotsalainen pörssiyhtiö, joka toimii päivittäistavaroiden tukku- ja vähittäiskaupassa ja kuljetuksissa. Sillä on noin 257 itse omistettua vähittäismyymälää, ketjuina Willys ja Hemköp. Sen lisäksi osa Hemköp-kaupoista sekä Handlar’n- ja Tempo-ketjujen myymälät ovat kauppiasvetoisia. Axfoodin markkinaosuus Ruotsin päivittäistavarakaupasta on noin 20 %, ja vuonna 2014 Axfoodilla oli 8 481 työntekijää Ruotsissa. Axfoodin pääomistaja on monialayhtiö Axel Johnsongruppen.


title: Axfood

text: Axfood-konserni muodostettiin vuonna 2000 liittämällä yhteen Hemköpskedjan ja D&D Dagligvaror, joka puolestaan oli muodostettu edellisenä vuonna Dagab- ja D-gruppen-ketjuista. Axfoodiin liitettiin perustamisvaiheessa myös Spar Sverige, Spar Inn -pikatukku ja Suomessa toiminut Spar Finland. Fuusioyritys listattiin Tukholman pörssiin Hemköpin tilalle, aluksi nimellä ”Nya Dagligvarubolaget” kunnes päädyttiin nimeen Axfood.


title: Axfood

text: Perustamisvaiheessa Axfoodin ketjuja olivat Tempo, Vivo, Spar, Eurospar, Exet/Matex, Rätt Pris, HP Billigt och Nära sekä Billhälls. Järkeistämisen jälkeen Axfood jakautui kolmeen liiketoiminta-alueeseen: Hemköp-ketju, Axfood Franchise (Tempo, Vivo ja Spar) sekä Axfood Lågpris (Willys). Vivo Sverigen nimi muutettiin Spariksi. Exet, Matex sekä HP Billigt och Nära yhdistettiin Willys-ketjuksi. Dagab muuttui tukkuketjusta logistiikkayhtiöksi.


title: Axfood

text: Vuoden 2005 alusta Axfood luopui yhteistyöstään hollantilaisen Sparin kanssa, ja Spar-kaupoista tehtiin Hemköpejä. Samana vuonna Suomen Spar Oyj myytiin S-ryhmälle. Vuonna 2009 Vi-kauppaketju lopetti vuonna 2005 alkaneen yhteistyön Bergendahlsin kanssa ja otettiin mukaan Axfoodiin. Näistäkin kaupoista tehtiin Hemköp-nimisiä. Marraskuussa 2011 Axfoodin tytäryhtiö Axfood Närlivs osti 50 % osuuden alvestalaisesta autotarviketukku Hall Mibasta.


title: Axfood

text: Axfoodin omia kaupan merkkejä ovat laadukkuutta korostava elintarvikemerkki Garant, Garant Ekologiska -luomutuotteet, Premier, reilun kaupan Aware-tuotteet, edulliset Eldorado-tuotteet, Func-sähkötarvikkeet ja Fixa-keittiövarusteet.


title: Axfood

text: Axel Johnsongruppen on Axfoodin enemmistöomistaja 50,1 % osuudella, ja norjalaisella Reitangruppenilla on osakkeista 15,6 %. Seuraavaksi suurimmat omistajat ovat sijoitusrahastoja.


title: Daniel Rantanen

text: Daniel Rantanen (s. 11. toukokuuta 1998 Helsinki) on suomalainen jalkapalloilija, joka edustaa Veikkausliigassa pelaavaa HIFK:ta. Hän on pelipaikaltaan keskikenttäpelaaja.


title: Daniel Rantanen

text: Rantanen aloitti jalkapallon jo kolmevuotiaana yleisurheilun ohella. Hänen ensimmäinen seuransa oli PK-35. Myöhemmin hänen ikäluokkansa siirtyi Puistolan Urheilijoihin kolmeksi vuodeksi. Kahdeksanvuotiaana Rantanen vaihtoi Helsingin Jalkapalloklubin Nappulaklubiin, jonka Erkka V. Lehtola oli perustanut. 13-vuotiaana hän palasi PK-35:een peliajan toivossa. Valmentaja Gary Williams oli juuri tullut seuraan ja Rantasen mukaan hänen kehityksensä pelaajana lähti tuolloin selkeästi kiihtymään. Ensimmäisen poikien maaottelunsa hän pelasi Virossa 15-vuotiaana.


title: Daniel Rantanen

text: Rantanen teki PK-35 Vantaan riveissä debyyttinsä Ykkösessä kaudella 2015 ottelussa Vasa IFK:ta vastaan, päivää ennen kuin hän täytti 17 vuotta. Rantanen onnistui maalinteossa heti seuraavassa ottelussa FC Jazzia vastaan ja teki koko kauden aikana yhteensä kolme maalia.


title: Daniel Rantanen

text: Kesällä 2015 Rantanen vieraili Stoke Cityn ja Crystal Palacen organisaatioissa. Ensimmäisessä alle 18-vuotiaiden ottelussa Stoken kanssa hän tuli kentälle 20 minuuttia ennen loppua ja teki ottelun ensimmäisen maalin. Stoken kolmesta maalista turnauksessa Rantanen teki kaksi. Vuoden 2015 lopulla Rantanen teki kahden vuoden sopimuksen HIFK:n kanssa.


title: Daniel Rantanen

text: Rantasen isä on entinen maajoukkueason jalkapalloilija Rami Rantanen.


title: Delingha

text: Delingha (, , Wylie: gter len kha grong khyer, ) on piirikuntatason kaupunki Kiinan Qinghain maakunnassa. Se on Haixin mongolien ja tiibetiläisten autonomisen prefektuurin päähallintopaikka. Kaupungin pinta-ala on 27 765 neliökilometriä ja väkiluku 78 184 (2010). Kaupungin keskusta sijaitsee linnuntietä noin 400 kilometriä maakunnan pääkaupunki Xiningistä länsiluoteeseen.


title: Delingha

text: Kaupungin nimi tulee mongolin kielen sanasta (), joka tarkoittaa "kultaista maailmaa".


title: Delingha

text: Vuoden 2015 tietojen mukaan Delinghan asukasmäärä on lähes 110 000. Delinghassa asuu 23 etnistä ryhmää mm. han-kiinalaisia, mongoleita, tiibetiläisiä ja hui-kiinalaisia. Asukkaista on 7 527 mongolia, 5 295 tiibetiläistä ja 3 931 hui-kiinalaista.


title: Stella Kotipalvelut

text: Stella Kotipalvelut Oy on suomalainen kotipalveluyritys. Sen toimialoja ovat kotisiivous, lastenhoito, terveyspalvelut ja turvapuhelinpalvelut. Se on Suomen suurin yksityinen kotisairaalapalvelujen tarjoaja. Stella toimii muun muassa pääkaupunkiseudun, Tampereen, Turun, Kuopion ja Oulun ympäristössä, ja sen turvapuhelinpalveluita käytetään yli 180 kunnassa.


title: Stella Kotipalvelut

text: Stellalla oli yli kahdeksansataa työntekijää vuoden 2018 joulukuussa. Yrityksen toimitusjohtaja on Juhani Pälve ja pääomistaja suomalainen pääomasijoitusyhtiö Intera Partners.


title: Stella Kotipalvelut

text: Stella Kotipalvelut muodostettiin toukokuussa 2014, kun vuonna 1998 perustettu, kotisiivouksen ja lastenhoidon palveluja tarjonnut Kodinavux yhdistyi Doctagonin kotilääkäripalvelujen kanssa. Marraskuussa 2014 Stella osti Esperin turvapuhelin- ja kotihoitopalvelut ja kasvoi valtakunnalliseksi palveluyhtiöksi.


title: Stella Kotipalvelut

text: Stellan asiakkaina on 40 000 kotitaloutta, joista valtaosa käyttää turvapuhelinpalvelua.


title: Vashti Cunningham

text: Vashti Cunningham (s. 18. tammikuuta 1998 Las Vegas) on yhdysvaltalainen korkeushyppääjä. Cunningham on 185 senttimetriä pitkä ja painaa 65 kilogrammaa.


title: Vashti Cunningham

text: Cunningham voitti kultaa vuoden 2015 nuorten Pan-Amerikan mestaruuskilpailuissa sivuten alle 18-vuotiaiden ME-tulosta 196. Maaliskuussa 2016 hän hyppäsi Portlandissa alle 20-vuotiaiden sisäratojen maailmanennätyksen 199. Samassa kuussa hän saavutti kultaa niin ikään Portlandissa järjestetyistä sisäratojen MM-kilpailuista tuloksella 196. Rio de Janeiron olympialaisissa hän sijoittui 13:nneksi. Hän voitti ulkoratojen Yhdysvaltojen-mestaruuden 2017 nuorten Pohjois-Amerikan ennätystuloksella 199. Lontoon MM-kilpailuissa 2017 hän oli kymmenes. Hän saavutti Birminghamin MM-hallikilpailuissa 2018 hopeaa tuloksella 193.


title: Vashti Cunningham

text: Cunninghamin isä Randall Cunningham ja setä Sam Cunningham ovat molemmat pelanneet amerikkalaisen jalkapallon NFL:ssä. Randall Cunningham toimii myös tyttärensä valmentajana.


title: Vashti Cunningham

text:
Ulkoradoilla
Sisäradoilla


title: Sam Kendricks

text: Sam Kendricks (s. 7. syyskuuta 1992 Oxford, Mississippi) on yhdysvaltalainen seiväshyppääjä.


title: Sam Kendricks

text: Kendricks voitti maailmanmestaruuden Lontoossa 2017 tuloksella 595. Hän saavutti pronssia Rio de Janeiron olympialaisissa 2016 tuloksella 585 cm. Hän kilpaili vuoden 2015 MM-kilpailuissa Pekingissä ollen finaalin yhdeksäs. Vuoden 2016 sisäratojen MM-kilpailuista Portlandista Kendricks saavutti hopeaa tuloksella 580 cm. Myös Birminghamin MM-hallikilpailuissa 2018 hän sai hopeaa, nyt tuloksella 585. Vuoden 2013 kesäuniversiadeissa Kazanissa hän voitti kultaa tuloksella 560 cm.


title: Sam Kendricks

text: Vuoden 2017 Yhdysvaltain mestaruuskilpailuissa Kendricks hyppäsi oman ennätyksensä ja ylitti ensi kertaa urallaan 600 cm.


title: Sam Kendricks

text:
Ulkoradoilla
Sisäradoilla


title: Josefin Lillhage

text: Anna Josefin Lillhage (myöh. Östblom, s. 15. maaliskuuta 1980 Askim, Göteborg) on ruotsalainen uransa lopettanut uimari, joka oli erikoistunut vapaauintiin.


title: Josefin Lillhage

text: Lillhage saavutti olympiapronssia Sydneyssä 2000 osallistuttuaan 4×100 metrin vapaauintiviestin alkueriin. Montrealin MM-kilpailuissa 2005 hän saavutti pronssia 200 metrin vapaauinnissa.


title: Josefin Lillhage

text: Lyhyen radan MM-kilpailuissa Lillhage saavutti yhteensä kymmenen mitalia; kolme kultaa, kolme hopeaa ja neljä pronssia. EM-kilpailuissa hän saavutti pitkällä radalla kymmenen mitalia; viisi hopeaa ja viisi pronssia sekä lyhyellä radalla 23 mitalia; kuusi kultaa, kahdeksan hopeaa ja yhdeksän pronssia.


title: Josefin Lillhage

text: Lillhage lopetti urheilu-uransa vuonna 2010.


title: Julian Jaynes

text: Julian Jaynes (27. helmikuuta 1920 – 21. marraskuuta 1997) oli yhdysvaltalainen psykologi, joka tunnetaan parhaiten vuonna 1976 ilmestyneestä teoksestaan "The Origin of Consciousness in the Breakdown of the Bicameral Mind". Siinä hän väittää, että muinaisajan ihmisiltä puuttui tietoisuus käsitteen nykyisessä merkityksessä.


title: Julian Jaynes

text: Jaynes määritteli tietoisuudeksi sen, mitä filosofit nimittävät ”metatietoisuudeksi”: sitä ovat tietoisuus tietoisuudesta, ajatukset ajattelusta, toiveisiin kohdistuvat toiveet, uskomuksia koskevat uskomukset. Tämä ajatuksen muoto on myös erotettava niistä "harkinnan" muodoista, joita esiintyy muillakin korkeammilla eläimillä kuten variksilla, sillä se on riippuvainen kielestä.


title: Julian Jaynes

text: Jaynesin mukaan muinaiset ihmiset suunnilleen ennen vuotta 1000 eaa. eivät pohdiskelleet asioita tavalla, joka olisi osoittanut metatietoisuutta, ja he toimivat automaattisten, tiedostamattomien käyttäytymismallien mukaisesti. Metatietoisuuden sijasta ihmisten käyttäytymistä hallitsi tuolloin se, mitä Jaynes nimitti ”kaksikamarikseksi mieleksi”. Kun totuttu tapa ei riittänyt ratkaisemaan, miten uusissa tilanteissa piti toimia ja päätöstilanne aiheutti stressiä, hermoston toimintaa ”hallitsevassa”, vasemmassa aivopuoliskossa ilmeni kuuloaistin hallusinaatio, joka oli peräisin niin sanotusta ”hiljaisesta”, oikeasta aivopuoliskosta, nimenomaan oikeanpuoleisesta ohimolohkosta mutta jota pidettiin päällikön tai jumalan äänenä ja jota välittömästi ja kyselemättä toteltiin.


title: Julian Jaynes

text: Jaynesin mukaan kaksikamarisille ihmiselle tahto ilmeni kuin äänenä, joka oli luonteeltaan neurologinen käsky, missä käsky ja toiminta eivät olleet toisistaan eronneina vaan kuuleminen merkitsi samalla tottelemista. Jaynes väitti, että muutos kaksikamarisuudesta tietoisuuteen tai kielelliseen metatietoisuuteen tapahtui noin tuhannen vuoden kuluessa ja alkoi noin vuonna 1800 eaa. Valintapaineen, joka teki tietoisuuden Jaynesin tarkoittamassa mielessä sopivaksi käyttäytymisen kontrollin muodoksi, saivat osittain aikaan pronssikauden lopulla tapahtuneet mullistukset, kaaosmaiset yhteiskuntien hajoamiset ja osaltaan myös kirjoitustaito.


title: Julian Jaynes

text: Jaynes syntyi Massachusettsin West Newtonissa, ja hänen vanhempansa olivat unitaaripappi Julian Clifford Jaynes (1854–1922) ja Clara Bullard Jaynes (1884-1980). Hän opiskeli psykologiaa ensin Harvardin yliopistossa, mutta suoritti alemman yliopistotutkinnon McGill-yliopistosa ja Master of Arts -tutkinnon Yalen yliopistosa, jossa hän myös väitteli tohtoriksi. Hänen ohjaajanaan toimi Frank A. Beach, ja hän oli Edwin G. Boringin läheinen ystävä. Niihin aikoihin hän tutki merkittävästi eläinten käyttäytymistä ja etologiaa. Opiskeltuaan Yalessa Jaynes vietti muutaman vuoden Englannissa ja toimi näyttelijänä ja näytelmäkirjailijana. Myöhemmin hän palasi Yhdysvaltoihin ja piti Princetonin yliopistossa vuosina 1966–1990 psykologian luentokursseja, muun muassa suositun tietoisuutta käsitelevän kurssin. Hän oli suuressa suosiossa luennoitsijana, ja hänet kutsuttiin usein pitämään esitelmiä konferensseissa sekä vierailevaksi luennoitsijaksi muun muassa Harvardin, Columbian, Cornellinn, Johns Hopkinsin, Rutgersin, Dalhousie ja Wellsesleyn yliopistoihin, Floridan valtionyliopistoon sekä New Hampshiren, Pennsylvanian, Prinssi Edwardin saaren ja Massachusettsin yliopistoon. Vuonna 1984 hänet kutsuttiin pitämään laaja esitelmä Wittgenstein-symposiumiin Kirchbergiin Itävaltaan. Hän piti kuusi huomattavaa luentoa vuonna 1985 ja yhdeksän vuonna 1986. Vuonna 1979 hänet nimitettiin Rhode Island Collegen ja vuonna 1985 Elizabethtown Collegen filosofian kunniatohtoriksi. Hän kuoli Queen Elizabeth Hospitalissa Charlottetownissa Prinssi Edwardin saarella 21. marraskuuta 1997.


title: Julian Jaynes

text: "The Origin of Consciousness in the Breakdown of the Bicameral Mind" meni kansantajuisena tieteellisenä teoksena hyvin kaupaksi, ja sen ensimmäinen painos myytiin loppuun ennen kuin toinen painos saatettiin julkaista. Se oli ehdokkaana National Book Award -palkinnon saajaksi vuonna 1978, ja siitä julkaistiin suuri joukko arvioita, joita kirjoittivat muun muassa tunnetut kirjallisuusarvostelijat John Updike ("The New Yorker"), Christopher Lehmann-Haupt ("New York Times") ja Marshall McLuhan ("Toronto Globe and Mail"). Vuonna 1977 Jaynesin teoriaa käsitteleviä artikkeleja ilmestyi myös "Time" -lehdessä ja "Psychology Today":ssä. Myöhemmin Jaynes kehitteli ideoitaan edelleen aikakauskirjassa "Behavioral and Brain Sciences" julkaisemissaan artikkeleissa, luennoilla ja keskusteluissa, jotka on julkaistu sarjoissa "Canadian Psychology" ja "Art/World". Kirjansa vuoden 1990 painokseen hän kirjoitti laajat jälkisanat, jossa hän laajensi teoriaansa ja vastasi joihinkin esitettyihin vastaväitteisiin. Yli 30 vuoden ajan Jaynesin kirja on säännöllisesti julkaistu uusina painoksina.


title: Julian Jaynes

text: Jaynesin teoriasta ovat saaneet vaikutteita filosofit kuten Daniel Dennett psykologit kuten Tim Crow, psykiatrit kuten Henry Nasrallah, sekä myös useat kirjailijat kuten William S. Burroughs, Neal Stephenson, Robert J. Sawyer, Philip K. Dick ja Ken Wilber. Jaynesin teorian innoittamina myös useat tutkijat kuten psykologi Thomas Posey ja kliininen psykologi John Hamilton, ryhtyivät tutkimaan kuuloaistin hallusinaatioita, mikä on saanut arvoimaan uudestaan käsityksen tällaisten hallusinaatioiden yhteydestä mielisairauteen. Jaynesin teoriaan on viitattu jo tuhansissa sekä tieteellisissä että kansantajuisissa kirjoissa ja artikkeleissa.


title: Julian Jaynes

text: 1990-luvun lopulla Jaynesin ideat tulivat jälleen huomion kohteeksi, kun aivojen kuvausteknologia vahvisti monet hänen aikaisemmat ennusteensa. Vuonna 2007 ilmestyneessä kirjassa "Reflections on the Dawn of Consciousness: Julian Jaynes's Bicameral Mind Theory Revisited" julkaistaan useita Jaynesin kirjoitelmia sekä useiden eri alojen tutkijoiden kirjoituksia, joissa hänen ideoitaan kehitetään edelleen. Huhtikuussa 2008 Tucsonissa, Arizonassa pidettiin konferenssi "Toward a Science of Consciousness", jossa Julian Jaynes -seuran perustaja ja toiminnanjohtaja Marcel Kuijsten sekä Brian J. Veigh Arizonan yliopistosta isännöivät Jaynesin psykologiaa käsitellyttä keskustelutilaisuutta. Samassa konferenssissa pidettiin myös Jaynesiä käsitellyt paneelikeskustelu, johon John Limber New Hampshiren yliopistosta, Marcej Kuijsten, John Hainly Southern University'stä, Scott Greer Prinssi Edwardin saaren yliopistosta ja Brian J. McVeigh kertoivat aiheen kannalta merkityksellistä tutkimuksesta. Vuonna 2012 ilmestyi kirja "The Julian Jauynes Collection", johon on koottu monia Jaynesin luentoja ja artikkeleja, myös aiemmin julkaisemattomia. Kirjassa on myös haastatteluja sekä kysymysten ja vastausten osasto, jossa selvitetään, miten teoria on voitu ymmärtää väärin, ja laajennetaan sitä uusille aloille. Jaynesin kirjan mainitsi myös Richard Dawkins vuonna 2006 ilmestyneessä kirjassaan "Jumalharha". Hänen mukaansa se on ”yksi niistä kirjoista, jotka ovat joko täyttä hölynpölyä tai täydellisen neron tuotetta, eivät mitään siltä väliltä, todennäköisemmin edellistä, mutta en mene lyömään vetoa”.


title: Julian Jaynes

text: Yleensä Jaynesiä arvostetaan psykologiana ja psykologian historioitsijana. Hänen teoksessaan "The Origin of Consciousness in the Breakdown of the Bicameral Mind" esittämänsä näkemykset perustuvat radikaaliin neurotieteelliseen hypoteesiin, joka tuolloin perustui uusiin tutkimustuloksiin ja jota ei nykyään pidetä biologisesti todennäköisenä. Yleisempi idea ”jakautuneesta itsestä” on kuitenkin saanut tukea psykologisista ja neurologisista tutkimuksista, ja monet kirjassa esitetyt historialliset todisteet herättävät yhä mielenkiintoa.


title: Julian Jaynes

text: Varhaisimpia arvostelijoita oli filosofi Ned Block, jonka mukaan Jaynes oli sekoittanut toisiinsa tietoisuuden ilmaantumisen ja tietoisuuden "käsitteen" ilmaantumisen. Toisin sanoen Blockin mukaan ihmiset olivat kaiken aikaa tietoisia, mutta heillä ei ollut tietoisuuden käsitettä eivätkä he keskustelleet siitä kirjoituksissaan. Tätä vastaan Daniel Dennett väitti, että joitakin asioita, esimerkiksi rahaa tai baseballia, selvästikään ei voi olla, ellei ihmisillä ole myös käsitystä siitä, mitä ne ovat, ja että samoin on myös tietoisuuden laita.. On myös väitetty, että Block ymmärsi väärin sen luonteen, minkä Jaynes väitti olevan sosiaalinen konstruktio.


title: Kalifornianenglanti

text: Kalifornianenglanti on amerikanenglannin muoto. Sitä käytetään Yhdysvaltain Kalifornian osavaltiossa. Kalifornianenglanti alkoi vakiintua erilliseksi englannin kielen muodoksi vasta 1900-luvun lopulla. Aiemmin 1900-luvun alkupuolella ja 1800-luvulla suurin osa osavaltion väestöstä oli Yhdysvaltain itä- ja keskiosista muuttaneita siirtolaisia sekä ulkomailta tulleita maahanmuuttajia, jotka puhuivat useaa eri muotoa englannin kielestä, eikä osavaltiossa siksi ollut yhtenäistä vakiintunutta kielimuotoa.


title: Kalifornianenglanti

text: Kalifornianenglannissa on useita ääntämyseroja yleiseen amerikanenglantiin nähden. Monet näistä ovat havaittavissa muissakin Yhdysvaltain länsiosissa käytetyissä englannin kielen muodoissa.


title: Mitt hjärta är ditt

text: Mitt hjärta är ditt on ruotsalaisen blueskitaristi-laulajan Rolf Wikströmin kahdestoista albumi, joka julkaistiin vuonna 1989 levymerkillä MNW.


title: Mitt hjärta är ditt

text: Kaikki kappaleet säveltänyt Rolf Wikström ja sanoittanut Nils Ferlin, ellei toisin mainita.


title: Mitt hjärta är ditt

text: Vuonna 2009 "Mitt hjärta är ditt" pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Filmfare Awards 2001

text: Filmfare Awards 2001 oli 16. helmikuuta 2002 Mumbaissa pidetty tilaisuus, jossa palkittiin vuoden 2001 parhaat hindinkieliset elokuvat. Se oli järjestyksessään 47. Filmfare Awards -tilaisuus.


title: Kaksikamarisuus (psykologia)

text: Kaksikamarisuus eli bikameralismi psykologiassa on Julian Jaynesin esittämä hypoteesi, jonka mukaan muinaisajan ihmisten tiedolliset toiminnot jakautuvat kahteen aivojen osaan, joista toisen koettiin "puhuvan" ja toinen kuuntelevan ja tottelevan. Täten ihmisillä olisi ollut "kaksikamarinen mieli". Jaynes esitti teoriansa vuonna 1976 ilmestyneessä kirjassaan "The Origin of Consciousness in the Breakdown of the Bicameral Mind". Hänen mukaansa jokseenkin kaikilla ihmisillä oli tällainen kaksikamarinen mieli vielä noin 3 000 vuotta sitten.


title: Kaksikamarisuus (psykologia)

text: Jaynes käyttää useiden parlamenttien kaksikamarisuutta vertauskuvana eli metaforana kuvaamaan mielen tilaa, jossa oikean aivopuoliskon kokemukset ja muistot välittyvät vasemmalle aivopuoliskolle kuuloaistin hallusinaatioina. Vertauskuva perustuu ajatukseen aivopuoliskojen toiminnallisesta erilaistumisesta, joskin normaalisti ihmisen molemmat aivopuoliskot ovat koko ajan yhteydessä toisiinsa aivokurkiaisen välityksellä. Vertauskuva ei tarkoita, että kaksikamarisissa aivoissa puoliskot olisivat olleet kokonaan erillään toisistaan, mutta Jaynesin mukaan kaksikamarinen mieli koettiin erilaisena, ei-tietoisena mielen tilana, jossa uusien ärsykkeiden kohdatessa tahto välittyi kielellisten kontrollimekanismien avulla ja koettiin kuultuna sanallisena hallusinaationa.


title: Kaksikamarisuus (psykologia)

text: Kaksikamarinen mieli oli ei-tietoinen sikäli, että se ei kyennyt käsittelemään tai ilmaisemaan mielentiloja meta-ajattelulla, vaan se reagoi ulkoisiin ärsykkeisiin kykenemättä käsittämään, miksi se niin teki. Kaksikamariselta ihmiseltä näin ollen puuttui metatietoisuus, omaelämäkerrallinen muisti ja kyky tarkoituksellisesti antaa ajatustensa liikkua missä tahansa tai tarkastella omia mielikuvia introspektiivisesti. Kun kaksikamarisuus ei enää soveltunut sosiaaliseksi kontrollikeinoksi monimutkaisessa yhteiskunnassa, tämän mielen mallin tilalle kehittyi nykyisen kaltainen tietoinen mieli, joka Jaynesin mukaan perustuu vertauskuvalliseen kielenkäyttöön, joka opitaan varsinkin erilaisia kertomuksia kuuntelemalla.


title: Kaksikamarisuus (psykologia)

text: Jaynesin mukaan muinaisajan ihmiset, joilla oli kaksikamarinen mieli, kokivat maailman hieman samalla tavalla kuin nykyiset skitsofreenikot. Odottamattomissa tilanteissa he eivät tehneet tietoisia päätelmiä, vaan kuulivat "jumalan" äänen antavan toimintaohjeita ja käskyjä, joita he kyselemättä tottelivat: he eivät olleen lainkaan tietoisia omista ajatusprosesseistaan sellaisenaan. Niiden "käskyhallusinaatioiden", jotka usein ohjaavat skitsofreenikkojen ja muiden "ääniä" kuulevien käyttäytytymistä, on väitetty tukevan Jaynesin käsityksiä.


title: Kaksikamarisuus (psykologia)

text: Hypoteesilleen, että ihmisten aivot olivat kaksikamarisessa tilassa vielä noin 3 000 vuotta sitten, Jaynes esitti monia erilaisia todisteita, muun muassa vanhan ajan kirjallisuutta. Hän käytti monitieteistä lähestymistapaa ja etsi todisteita monilta eri aloilta. Jaynes väitti, että suunnilleen niihin aikoihin saakka, joista kerrotaan Homeroksen Iliaassa, ihmisillä ei yleensä ollut sellaista itsetietoisuutta kuin useimmilla ihmisillä on nykyisin. Sen sijaan kaksikamarisia ihmisiä ohjasivat mentaaliset käskyt, joiden käsitettiin tulleen ulkopuolisilta jumalilta, mutta jotka todellisuudessa olivat peräisin heidän oikeista aivopuoliskoistaan. Nämä käskyt kuvastuvat muinaisissa myyteissä, legendoissa ja historiallisissa kertomuksissa. Esimerkiksi juuri Iliaassa ihmiset tekevät suunnilleen kaiken, minkä tekevät, koska joku jumalista käskee heidän tehdä niin. Samoin kreikkalaisessa mytologiassa muusat "lauloivat" runoja, joita kreikkalaiset pitivät musiikkinsa ja runoutensa suoranaisena lähteenä, Jaynesin mukaan sen vuoksi, koska varhaiset runoilijat tosiaan "kuulivat ääniä".


title: Kaksikamarisuus (psykologia)

text: Iliaan ohella Jaynes käytti teorialleen todisteena myös Vanhaa testamenttia sekä säilynyttä assyrialaista kirjallisuutta. Hänen mukaansa esimerkiksi Aamoksen kirja osoittaa selvästi, että sen kirjoittajalla oli vielä tyypillinen kaksikamarinen mieli, sillä hän käsitti kaiken sanottavansa olevan peräisin suoraan Jumalalta, kun taas Saarnaajan kirjoittajalla oli jo selvästi nykyaikaisessa merkityksessä tietoinen mieli, minkä selvimmin osoittaa kirjan kolmannessa luvussa oleva pohdiskelu siitä, miten kaikilla asioilla on oma aikansa. Myös Homeroksen Odysseia osoittaa hänen mukaansa syvällisesti erilaista mielenlaatua kuin Ilias, tietoisuuden varhaista muotoa.


title: Kaksikamarisuus (psykologia)

text: Jaynes totesi, että muinaisina aikoina jumalilla oli huomattavasti keskeisempi merkitys ihmisten maailmankuvassa kuin nykyisin, niitä oletettiin olevan lukemattomia ja ne käsitettiin pitkälti ihmisen kaltaisiksi. Jaynesin mukaan tämä viittaakin siihen, että jokaisella kaksikamarisella henkilöllä oli oma "jumalansa", joka kuvasti hänen omia toiveitaan ja kokoemuksiaan. Hän kiinnitti huomiota myös siihen, että monissa muinaisissa kulttureissa esi-isiä palvottiin käsittelemällä vainajien ruumiita ikään kuin nämä olisivat vielä elossa; ne pantiin istumaan, puettiin ja niille jopa tarjottiin ruokaa. Jaynesin mukaan tämä johtui siitä, että vainajien uskottiin yhä elävän ja että kuullut hallusinaatiot tulisivat heiltä. Tämä tapa sai alkunsa kyläyhteisöissä, joissa oli noin sata asukasta tai hieman enemmän, ja Jaynesin mukaan se oli uskonnon ydin. Toisin kuin nykyaikana esiintyvät hallusinaatiot, muinaisaikana kuullut äänet rakentuivat kulttuuristen normien mukaisiksi ja ylläpitivät toimivaa yhteiskuntaa. Antiikin Kreikassa mainittiin usein hyvin samantapainen käsite Logos. Se oli ohjaava ääni, joka kuultiin ilmeisesti ulkoisesta lähteestä.


title: Kaksikamarisuus (psykologia)

text: Jaynes päätteli, että nämä "äänet" olivat peräisin niistä oikean aivopuoliskon keskuksista, joka vastaavat vasemman aivopuoliskon kielellisten kykyjen keskuksia, nimittäin Wernicken alueen ja Brocan aluen oikeanpuolisista vastineista. Nämä alueet ovat useimpien nykyisten ihmisten aivoissa melko passiivisessa tilassa, mutta Jaynes kiinnitti huomiota tutkimustuloksiin, joiden mukaan kuuloaistin hallusinaatioita vastaa tavallista vilkkaampi aivojen näiden osien toiminta.


title: Kaksikamarisuus (psykologia)

text: Jaynes kiinnitti huomiota siihen, että skitsofrenian syistä ja alkuperästä ei ollut päästy yksimielisyyteen. Jaynes väitti, että skitsofrenia on jäänne ihmiskunnan aikaisemmasta kaksikamarisesta tilasta. Myöhemmät tutkimukset ovat osoittaneet, että skitsofreenikot eivät kuule vain satunnaisia ääniä vaan kokevat "käskyhallusinaatioista", jotka vaativat heitä suorittamaan tiettyjä tehtäviä. Jaynesin teoriaa tukee se, että nämä käskyhallusinaatiot eroavat vain vähän niistä käskyistä, joita jumalat muinaisissa kertomuksissa antoivat ihmisille.


title: Kaksikamarisuus (psykologia)

text: Jaynesin mukaan vasta kaksikamarisuuden luhistuminen merkitsi introspektion ja tietoisuuden alkua sellaisina kuin ne nykyisin tunnetaan. Hänen mukaansa kaksikamarinen ihmismieli alkoi toimia huonosti tai "luhistua" toisella vuosituhannella ennen ajanlaskumme alkua, sillä se ei enää sopeutunut muuttuneisiin olosuhteisiin. Hän arveli, että muinaiset kaksikamariseen mieleen perustuvat yhteiskunnat olivat luonnostaan epävakaita ja niillä oli taipumus romahtaa tietyin väliajoin, kun ympäristön muutokset järkyttivät liiaksi kaksikamarisen mielen sosiokulttuurista tasapainoa: esimerkkinä tästä ovat muinaisen Egyptin välikaudet ja mayojen kaupunkien ajoittaiset tuhoutumiset. Toisella vuosituhannella ennen ajanlaksumme alkua tapahtunut pronssikautisten kulttuurien romahdus johti suuriin kansainvaelluksiin ja aiheutti odottamattomia tilanteita ja jännityksiä siinä määrin, että selviytyäkseen ihmismielen oli tultava entistä joustavammaksi ja luovammaksi. Itsetajunta ja tietoisuus olisivat olleet kulttuurisesti kehittyneitä ratkaisuja tähän ongelmaan. Tarve kertoa koetuista tapahtumista julkisesti henkilöiden välillä, joilla ei ollut yhteistä kieltä tai kulttuuriperintöä, rohkaisi yhteisöjä tulemaan tietoisiksi itsestään selviytyäkseen uudessa ympäristössä. Täten tietoisuus, samoin kuin aikaisemmin kaksikamarisuus, kehittyi neurologisena sopeutumana muuttuvan maailman monimutkaisiin yhteiskunnallisiin oloihin.


title: Kaksikamarisuus (psykologia)

text: Jaynesin mukaan muutos oli siis pitkälti kulttuurinen ja aikakauden runous vaikutti siihen suuresti, mutta siihen saattoivat osaltaan vaikuttaa ihmisten geneettisetkin taipumukset. Luonnonvalinta olisi hänen mukaansa saattanut vaikuttaa tällaisten geenien yleistymiseen nopeastikin, koska noina mullistusten aikoina suuri osa väestöstä sai surmansa ja väkiluku väheni, jolloin geneettisistä syistä mieleltään joustavammilla yksilöillä oli suurempi mahdollisuus säilyä hengissä.


title: Kaksikamarisuus (psykologia)

text: Jaynes väitti edelleen, että divinaatio, rukous ja oraakkelit saivat alkunsa tänä romahduskautena yrityksenä saada "jumalilta" ohjeita, joita ei enää kyetty kuulemaan. Tämän puutteen korvaamiseksi alettiin kysyä neuvoja niiltä harvoilta yksilöiltä, joilla edelleen oli kaksikamarinen mieli, tai uskottiin, että jumalien tahto saataisiin selville esimerkiksi arpaa heittämällä. Tätä siirtymäkautta kuvaa Jaynesin mukaan esimerkiksi Raamatun Ensimmäinen Samuelin kirja, jonka kolmesta päähenkilöstä profeetta Samuel on vielä lähellä "kaksikamarisuutta", jota vastoin Saulilla hänen mukaansa on jo selvästi nykyaikaisen kaltainen tietoisuus, kun taas Daavidin hän katsoi edustavan jonkinlaista väliastetta. Vielä pitkään jotkut lapset "kuulivat ääniä", joiden uskottiin olevan peräisin jumalilta, mutta kun muuttunut kieli ja yhteiskunta vaikutti heidänkin neurologiaansa, he menettivät tämän kyvyn. Jaynes jopa arveli eräisiin Raamatun kohtiin viitaten, että tietyssä vaiheessa viimeiset ihmiset, joilla vielä oli kaksikamarinen mieli, saatettiin tappaa.


title: Kaksikamarisuus (psykologia)

text: Vastaava kehitys tapahtui Jaynesin mukaan suunnilleen samoihin aikoihin myös Intiassa ja Kiinassa, joskin kirjallinen todistusaineisto on puutteellista. Kiinassa Kungfutsen opit edellyttävät selvästi subjektiivisen tietoista mielenlaatua, mutta varhaisempaa kirjallisuutta, josta voitaisiin tehdä päätelmiä, ei juuri ole. Intiassa taas Veda-kirjat osoittavat hänen mukaansa vielä kaksikamarista, niitä nuoremmat Upanishadit sen sijaan jo korostetun selvästi subjektiivisesti tietoista mielenlaatua, mutta niiden väliseltä ajalta, jolloin itse muutos tapahtui, ei ole säilynyt kirjallisia lähteitä. Sitä vastoin Inkavaltakunnassa vallitsi Jaynesin mukaan vielä Pizarron saapuessa jonkinlainen kaksikamarisen ja kehityksen alkuasteilla olevan subjetiivisesti tietoisen mielen yhdistelmä, mikä hänen mukaansa osaltaan selittääkin, miksi inkahallitsija ei odottamattoman vihollisen saapuessa kyennyt reagoimaan asianmukaisella tavalla.


title: Kaksikamarisuus (psykologia)

text: Kaksikamarisen mielen nykyaikaan säilyneinä jäänteinä Jayes pitää uskontoa, hypnoosia, hurmostiloja ja skitsofreniaa sekä yleisesti koettua tarvetta saada päätöksentekoon apua ulkoiselta auktoriteetilta. Jaynesin mukaan kirjalliset todisteet viittaavat siihen, että tämä kehitys tapahtui ensimmäiseksi Mesopotamiassa, sielläkin ilmeisesti vasta Hammurabin ajan (noin 1700 eaa.) jälkeen mutta ennen Tukultin aikaa (noin 1230 eaa.).


title: Kaksikamarisuus (psykologia)

text: Jaynesin hypoteesi on edelleen hyvin kiistanalainen eikä ole saanut tiedeyhteisön yleistä hyväksymistä. Tieteelliseltä kannalta sitä on arvosteltu varsinkin, koska Jaynesin päätelmät eivät perustu mihinkään neuropsykiatriseen tosiasiaan.


title: Kaksikamarisuus (psykologia)

text: Varhaisemmat kommentoijat vuonna 1977 pitivät Jaynesin hypoteesia merkittävänä ja tukivat sitä tietyin edellytyksin sanoen, että asia ansaitsee lisätutkimuksia.


title: Kaksikamarisuus (psykologia)

text: Jaynesin mukaan kieli on mahdollinen myös ilman subjektiivista tietoisuutta ja onkin kehittynyt paljon aikaisemmin. Sitä vastoin subjektiivinen tietoisuus ja abstraktimmat ajattelun muodot eivät hänen mukaansa olisi voineet syntyä ilman kieltä, kuten ovat väittäneet myös esimerkiksi Andy Clark, Daniel Dennett, William H. Calvin, Merlin Donald, John Limber, Howard Margolis, Peter Carruthers ja José Luis Bermúdez.


title: Kaksikamarisuus (psykologia)

text: "American Journal of Psychiatry" -lehteen vuonna 1986 lähettämässään kirjeessä H. Steven Moffic kysyi, miksi Jaynesin teoriaa ei ollut käsitelty Asaadin ja Shapiron keskustellessa kuuloaistin hallusinaatioista. Nämä vastasivat seuraavan toukokuun numerossa, että Jaynesin hypoteesi on kyllä mielenkiintoista luettavaa ja herättää vastaanottavassa lukijassa monia ajatuksia, mutta ei asianmukaisella tavalla selitä yhtä hulluuden keskeisimmistä mysteereistä, hallusinaatioita.


title: Kaksikamarisuus (psykologia)

text: Asaadin ja Shapiron väite, ettei oikeanpuoleisella ohimolohkolla ollut havaittu olevan mitään yhteyttä kuuloaistin hallusinaatioihin, oli kuitenkin jo silloin vanhentunut. Useat myöhemmätkin tutkimukset viittaavat siihen, että oikea aivopuolisko vaikuttaa kuuloaistin hallusinaatioihin ja että kuten Jaynes väitti, ne syntyvät oikeanpuolisessa ohimolohkossa ja välittyvät vasemmanpuoliseen ohimolohkoon. Tätä ovat korostaneet muun muassa Robert Olin ja Leo Sher ja asiaa on käsitelty Marcel Kuijstenin teoksessa "Reflections on the Dawn of Consciousness."


title: Kaksikamarisuus (psykologia)

text: Filosofi Daniel Dennettin jotkin Jaynesin käyttämät todisteet, erityisesti hallusinaatiohin liittyvät, saattavat olla virheellisiä, mutta ne eivät ole hänen keskeisimpien väitteidensä kannalta oleellisia.


title: Kaksikamarisuus (psykologia)

text: Fyysikko ja Utahin yliopiston antropologian apulaisprofessori Gregory Cochran kirjoitti". Geenit, jotka vaikuttavat persoonallisuuteen, lisääntymisstrategioihin ja tiedollisiin kykyihin, voivat kaikki merkittävästi jo muuttua muutaman vuosituhannen kuluessa, mikäli ympäristö suosii sellaista muutosta, ja tämä koskee myös meidän itse itsellemme tekemiä ympäristöjä, uusia tapoja hankkia toimeentulonsa ja uusia yhteiskunnallisia rakenteita. ... On todisteita siitä, että sellaisia muutoksia on tapahtunut... Ensi lukemalta "Breakdown" vaikutti yhdeltä mielettömimmistä koskaan kirjoitetuista kirjoista, mutta ehkä Jaynes sittenkin on oikeilla jäljillä." Kirjailija ja tieteenhistorioitsija Morris Berman piti Jaynesin kuvausta uudesta tietoisuudesta yhtenä parhaista teorioista, joihin hän oli tutustunut. Myös tanskalainen tietokirjailija Tor Nørretranders on kirjoittanut Jaynesin teoriasta myönteisessä mielessä teoksessaan "The User Illusion: Cutting Consciousness Down to Size."


title: Kaksikamarisuus (psykologia)

text: Todisteena Jaynesin olettamaa ajankohtaa vastaan, jolloin siirtyminen kaksikamarisuudesta subjektiiviseen tietoisuuteen olisi tapahtunut, voitaisiin viitata Gilgameš-eepokseen. Alkuperäisessä muodossaan, josta tosin on säilynyt vain katkelmia, se ilmeisestikin on useita vuosisatoja vanhempi kuin Vanhan testamentin vanhimmatkaan osat, ja kuitenkin siinä kerrotaan, kuinka ihmiset pohdiskelevat asioita mielessään ja puhuvat itsekseen tavalla, joka Jaynesin mukaan olisi ollut kaksikamariselle mielelle mahdotonta. Eeposta on mahdollisesti kuitenkin aikojen kuluessa muokattu useita kertoja, ja siinä muodossa, jossa se nykyisin parhaiten tunnetaan, se on mahdollisesti peräisin vasta assyrialaiselta ajalta, 600-luvulta eaa. Jaynes kiinnittikin huomiota siihen, että nämä Gilgameš-eepoksen selvimmin tietoista mieltä kuvaavat kohdat esiintyvät tässä myöhäisimmässä versiossa.


title: Kaksikamarisuus (psykologia)

text: Monet filosofit, kuten W. V. O. Quine, ja neurotieteilijät, kuten Christof Koch, ovat pitäneet Jaynesin käsitystä mahdottomana, koska sen mukaan inhimillistä kokemusta ei olisi ollut olemassa ennen tätä tietoisuuden ”löytämistä”. Ned Block on katsonut Jaynesin sekoittaneen tietoisuuden "tietoisuuden käsitteeseen", josta jälkimmäinen löydettiin joskus "Iliaksen" ja "Odysseian" välisenä aikana.


title: Kaksikamarisuus (psykologia)

text: Brian J. McVeigh väitti vuonna 2007, että monet Jaynesin teoriaa vastaan esitetyt väitteet ovat virheellisiä ja osoittavat, että Jaynesin esittämä tietoisuuden määritelmä on ymmärretty väärin. Locken ja Descartesin mukaisesti Jaynes määrittelee tietoisuuden "siksi, mikä kykenee tutkiskelemaan itseään." Hän erottaakin tarkasti toisistaan tietoisuuden ("mielen itsetutkiskeluun kykenevän osan") ja muut henkiset toiminnot kuten tajunnan, oppimisen, aistimukset ja havainnot. McVeigh väitti, että monet, jotka ovat arvostelleet Jaynesin teoriaa, eivät ole tunnistaneet tai ottaneet huomioon tätä käsitteellistä eroa.


title: Kaksikamarisuus (psykologia)

text: Kaksikamarisuusteorian kannattajat perustivat pian Jaynesin kuoleman jälkeen vuonna 1997 "Julian Jaynes -seuran" (), joka jo samana vuonna julkaisi kokoelman aihetta käsitteleviä esseitä. Kirjoittajina olivat muun muassa psykologinen antropologi Brian J. McVeigh, psykologit John Limber ja Scott Greer, kliininen psykologi John Hamilton, filosofit Jan Sleutels ja David Stove sekä sinoloigi Michael Carr. Kirjassa on myös William Woodwardin ja June Towerin kirjoittama laaja Julian Jaynesin elämäkerta sekä neurotieteilijä Michael Persingerin esipuhe.


title: Kaksikamarisuus (psykologia)

text: Jaynes väitti, että diviaatio ja oraakkelit saivat alkunsa vasta noin kolmetuhatta vuotta sitten suurten mullistusten aikana. Ihmiskunta on kuitenkin alusta lähtien kokenut joukon suuria mullistuksia, sekä luonnon että ihmisen itsensä aiheuttamia, mistä esimerkkinä voidaan mainita Toba-katastrofi. Divinaationkin tiedetään olevan huomattavasti vanhempaa alkuperää kuin Jaynes väitti, kuten vanhimmat säilyneet kiinalaiset tekstit osoittavat.


title: Kaksikamarisuus (psykologia)

text: Richard Dawkins mainitsi vuonna 2006 teoksessaan "Jumalharha" Jaynesin teoksen sanoen: "Se on yksi niistä kirjoista, jotka ovat joko täyttä hölynpölyä tai täydellisen neron työtä, mutta eivät mitään siltä väliltä! Todennäköisemmin edellistä, mutta en mene lyömään vetoa."


title: Kaksikamarisuus (psykologia)

text: Julian Jaynesin teoria perustuu lähes yksinomaan Välimeren alueen ja Lähi-idän alueen kirjallisuuteen ja kulttuureihin eivätkä selitä, kuinka hänen olettamansa kaksikamarisuus olisi voinut samoihin aikoihin hävitä kaikkialta maailmasta ja koko ihmiskunnalta.


title: Kaksikamarisuus (psykologia)

text: Joillekuille noihin aikoihin eläneille ihmisille on tehty DNA-testejä, joiden tulokset eivät vahvista Jaynesin käsitystä, että ihmismieleen vaikuttavissa geeneissä olisi tuolloin jokin mutaatio nopeasti levinnyt laajalle.


title: Kaksikamarisuus (psykologia)

text: Koska teoria ainakaan nykyisessä muodossaan ei tarjoa testattavia ennusteita siitä, miten kaksikamarisuus olisi voinut kehittyä yksilötasolla tai yhteiskunnallisesti, sitä ei voida tieteellisesti todistaa oikeaksi.


title: Kaksikamarisuus (psykologia)

text: Teoksessaan "The Master and His Emissary" psykiatri Iain McGilchrist tekee yhteenvedon siitä, mitä tutkimus on saanut selville aivopuoliskojen merkityksestä, ja hän väittää että Platonin ajoista saakka vasen aivopuolisko ("lähettiläs") on yhä suuremmassa määrin saavuttanut valta-aseman oikean aivopuoliskon ("isännän") kustannuksella, vahingoksemme. Vaikka McGilchrist hyväksyi Jaynen tarkoitusperät, hänen mukaansa Jaynen hypoteesi oli "täsmälleen päinvastainen kuin mitä todella tapahtui", ja sen sijaan, että kaksikamarisuus olisi väistynyt, aivopuoliskot ovat päinvastoin eronneet toisistaan yhä selvemmin.


title: Kaksikamarisuus (psykologia)

text:
Michael Gazzaniga teki uraaurtaavaa tutkimusta henkilöistä, joilla aivopuoliskojen välinen yhteys on enemmän tai vähemmän katkennut, ja päätynyt samantapaiseen teoriaan, jonka mukaan vasen aivopuolisko toimii eräänlaisena tulkkina.
Lloyd deMause esittää, että luonnonkansat elävät skitsofrenian kaltaisessa tilassa ja että heidän psykoluokkansa, varhainen infantisidaalinen, vastaa bikameraalisuutta. Vaikka hän itse ei esitä tätä, hänen tekstinsä tuntuisivat vahvistavan asian.


title: Freddie Pitcher

text: Frederick William "Freddie" Pitcher (s. 5. helmikuuta 1967) on  naurulainen poliitikko. Joulukuussa 2007 Pitcher nimitettiin valtiovarainministeriksi presidentti Marcus Stephenin hallitukseen


title: Freddie Pitcher

text: Pitcher itse nousi Naurun presidentiksi 10. marraskuuta 2011, kun hänen edeltäjänsä Marcus Stephen oli eronnut. Hän hävisi parlamentin luottamusäänestyksen ja presidenttikausi kesti vain kuuden päivän ajan.


title: Freddie Pitcher

text: Hänen seuraajakseen valittiin Sprent Dabwido.


title: Freddie Pitcher

text: Pitcheriä ei valittu uudelleen parlamenttiin kesäkuun 2013 vaaleissa.


title: Bazardüzü

text: Bazardüzü () on Azerbaidžanin korkein vuori. Vuoren korkeus on 4 485 metriä merenpinnan yläpuolella. Bazardüzü sijaitsee Suur-Kaukasuksen vuoristossa Azerbaidžanin ja Venäjän rajalla.


title: Kjell N. Lindgren

text: Kjell Norwood Lindgren, (s. 23. tammikuuta 1973 Taipei, Taiwan) on yhdysvaltalainen astronautti. Lindgren valittiin astronauttikoulutukseen vuonna 2009. Joulukuussa 2012 hänet valittiin Sojuz TMA-17M -lennon miehistön jäseneksi Retkikuntaan 45.


title: Kjell N. Lindgren

text: Lindgren on nimetty lennon SpX-DM2 varamiehistöön. Kyseessä on Crew Dragon -aluksen ensimmäinen miehitetty lento ja sen aiottu laukaisu on kesäkuussa 2019. Lindgren on nimetty myös aluksen seuraavan lennon varamiehistöön. Tämä lento olisi aluksen ensimmäinen varsinainen työlento.


title: Gene Short

text: Eugene ”Gene” Short (7. elokuuta 1953 Macon, Mississippi – 16. maaliskuuta 2016 Houston, Texas) oli yhdysvaltalainen koripalloilija. MM-pronssia vuonna 1974 voittanut Short pelasi NBA:ssa yhden kauden.


title: Gene Short

text: Short kuului Yhdysvaltain MM-pronssia Puerto Ricossa 1974 voittaneeseen joukkueeseen. New York Knicks varasi Shortin NBA:han yhdeksännellä vuorolla . Hän aloitti kauden Seattle SuperSonicsissa ja päätti sen Knicksissä. Kausi 1975–1976 NBA:ssa jäi Shortin ainoaksi.


title: Gene Short

text: Short kuoli Houstonissa 62-vuotiaana 16. maaliskuuta 2016. Hänen veljensä Purvis Short pelasi pitkään NBA:ssa.


title: Kosken Tl kirkonkylä

text: Kosken Tl kirkonkylä (tilastollisena taajamana vuonna 2014 "Kosken kirkonkylä") on taajama Koski Tl:n kunnassa Varsinais-Suomessa. Vuoden 2014 lopussa siellä oli 1 246 asukasta ja sen pinta-ala oli 3,99 neliökilometriä.


title: Kosken Tl kirkonkylä

text: Paimionjoki virtaa taajaman ohi sen itäpuolelta. Taajaman kohdalla joessa ovat Karjakoski ja Patakoski.


title: Kosken Tl kirkonkylä

text: Kirkonkylä sijaitsee valtatie 10:n eteläpuolella. Sieltä luoteeseen Mellilän suuntaan vie yhdystie 2260, lounaaseen Marttilaan yhdystie 2264, etelään Kuusjoelle yhdystie 2407 ja itään Somerolle yhdystie 2810, josta erkanee pohjoiseen Ypäjälle vievä yhdystie 2805.


title: Kosken Tl kirkonkylä

text: Kirkonkylässä sijaitsevat muun muassa Kosken Tl kirkko ja Yrjö Liipolan taidemuseo. Koskenkartano on taajaman pohjoispuolella.


title: Kosken Tl kirkonkylä

text: Taajaman ja sen lähiympäristön kyliä ovat Koski, Tuimala, Patakoski, Talola ja Halikkola.


title: Great Wall Motor

text: Great Wall Motor (täydellisemmin "Great Wall Motor Company Limited", lyh. GWM) on vuonna 1984 perustettu kiinalainen autoteollisuuskonserni. Se suunnittelee, kehittää, valmistaa ja myy kaupunkimaastureita (SUV), porrasperäisiä henkilöautoja (sedan), avolava-autoja (pick-up) sekä auton osia ja komponentteja. Näitä ovat esimerkiksi moottorit, kytkimet, akselistot ja ilmastointilaitteet. Yhtiön kotipaikka on Hebein maakunnan Baoding. Yhtiö kertoo olevansa Kiinan suurin kaupunkimaasturien ja pickuppien valmistajana. Vuonna 2015 Great Wall Motor raportoi myyneensä 852 693 autoa.


title: Great Wall Motor

text: Yhtiömuodoltaan autokonserni on julkinen osakeyhtiö. Great Wall Motorin osake noteerataan sekä Shanghain että Hongkongin pörsseissä. Maailman suurimpien yritysten Forbes Global 2000 -listan vuoden 2015 vertailussa Great Wall Motor katsottiin useilla mittareilla arvioituna Kiinan 63. ja maailman 752. suurimmaksi julkisesti noteeratuksi yhtiöksi.


title: Great Wall Motor

text: Yhtiön automerkkejä ovat Great Wall ja Haval.


title: Great Wall Motor

text: Joitain Great Wall Motorsin automalleja on toisinaan syytetty eurooppalaisten ja japanilaisten plagioinnista. Esimerkiksi italialainen tuomioistuin on kielsi vuonna 2008 Great Wall Peri -automallin myynnin (Euroopan unionissa) Fiat Panda -automallin kopiona.


title: Walter Sjöberg

text: Walter Sjöberg (24. toukokuuta 1865 Porvoo – 1937) oli suomalainen liikemies, joka tunnettiin muun muassa antiikkikauppiaana ja -keräilijänä. Hän kuului 1900-luvun alkuvuosina myös sortokausien akivistiliikkeeseen.


title: Walter Sjöberg

text: Walter Sjöberg oli vapaa-ajattelija, joka jo 1880-luvun lopulla vaikutti Tukholmassa toimineessa utilitaristisessa Utilistiska samfundet -järjestössä. Sjöberg toimi muun muassa yhdistyksen luennoitsijana, kun sen perustaja Viktor Lennstrand joutui uskonnonvastaisten puheidensa vuoksi vankilaan. Sortokausien aikana Sjöberg oli mukana aktivistiliikkeessä avustamalla venäläisiä vallankumouksellisia. Suomessa vaikuttaneen bolševikin Vladimir Smirnoffin mukaan hän avusti eri tavoin jopa tuhatta venäläistä vallankumouksellista. Sjöberg muun muassa antoi Helsingin keskustassa sijainneen liikehuoneistonsa bolševikkien kohtauspaikaksi, piilotteli heitä asunnossaan ja järjesti väärennettyjä passeja. Vuoden 1906 Viaporin kapinan jälkeen hänen asunnossaan piileskeli kymmeniä venäläisiä matruuseja, joille Sjöberg hankki matkustusasiakirjoja ja auttoi heitä pois Suomesta. Myös Vladimir Leninin sanotaan kuuluneen hänen ystäväpiiriinsä. Sjöberg ei kuitenkaan itse kuulunut mihinkään poliittiseen puolueeseen.


title: Walter Sjöberg

text: Vuonna 1909 Sjöberg perusti Porvooseen Oy Suomalainen Lelupaja -nimisen leikkikalutehtaan yhdessä taidemaalari John Engelbergin kanssa. Lisäksi hankkeessa olivat mukana kauppias Axel Ahlqvist ja kuvanveistäjä Alpo Sailo. Muutettuaan takaisin syntymäkaupunkiinsa, hän jatkoi edelleen myös vallankumouksellisten avustamista. Lokakuussa 1910 poliisi teki Venäjän pääministerin määräyksesta etsinnän Sjöbergin asuntoon, jossa erään venäläisen epäiltiin piileskelevän. Etsittyä henkilöä ei kuitenkaan löytynyt.


title: Walter Sjöberg

text: Lokakuun vallankumouksen jälkeen 1920-luvun alussa Sjöberg käytti hyväkseen aktivistiaikoinaan luomiaan suhteita ja osti bolševikeiltä suuret määrät Romanovien hallitsijasuvulle kuuluneita tavaroita. Hän toi Pietarista erityisesti viimeisen tsaariperheen huonekaluja ja hopeaesineitä, joita liikkuu edelleen säännöllisesti suomalaisilla antiikkimarkkinoilla. Lisäksi Sjöbergin taidekeräilijä Karl Hedmanille hankkimia hopeaesineitä on runsaasti Vaasassa toimivan Pohjanmaan museon kokoelmissa. Akseli Gallen-Kallelan maalaama Sjöbergin muotokuva puolestaan on esillä Porvoon museossa, jonne hän vuonna 1905 lahjoitti laajan kokoelman historiallista esineistöä. 1910-luvulla Sjöberg painatti myös lukuisia Porvoo-aiheisia kuvapostikortteja.


title: Walter Sjöberg

text: Viimeiset vuotensa Walter Sjöberg asui Porvoossa sijaitsevassa Myllykylän kartanossa.


title: Flydubain lento 981

text: Flydubain lento 981 oli Flydubain reittilento Dubain kansainväliseltä lentoasemalta Rostov-na-Donun lentoasemalle. 19. maaliskuuta 2016 lentoa operoinut Boeing 737-8KN syöksyi maahan yrittäessään lähestymistä, ja kaikki 62 koneessa ollutta kuolivat.


title: Jumong (televisiosarja)

text: Jumong (alun perin ) on televisioyhtiö MBC:n esittämä eteläkorealainen TV-sarja. Sen päärooleissa ovat Song Il-gok, Han Hye-jin, Kim Seung-soo ja Jung Kwang-ryul.


title: Boboye (departementti)

text: Boboye (myös "Birni N’Gaouré") on departementti Nigerin Dosson alueella. Sen pinta-ala on 3 704 neliökilometriä. Asukkaita on 252 597 henkeä (vuonna 2012, väestönlaskenta).


title: Boboye (departementti)

text: Boboyen departementti sijaitsee Dosson alueen länsiosassa. Se rajoittuu koillisessa Logan, idässä Dosson ja etelässä Falmeyn departementteihin sekä lännessä ja pohjoisessa Tillabérin alueeseen.


title: Boboye (departementti)

text: Departementin hallinnollinen keskus on Birni N’Gaourén kaupunki. Samannimisen kaupunkikunnan lisäksi siihen kuuluu seitsemän maalaiskuntaa: Fabidji, Fakara, Harikanassou, Kankandi, Kiota, Koygolo, N’Gonga. Perinteinen hallinto käsittää Birni N’Gaourén, Harikanassoun ja Koygolon kantonit. Kyliä on yhteensä 629. Asukkaat ovat etupäässä songhaita ja djermoja, fulbeja ja tuaregeja.


title: Soundtrack Studio

text: Soundtrack Studio on Helsingin Pitäjänmäessä sijaitseva musiikkistudio, joka aloitti toimintansa lakkautetun elokuvateatteri Bio Rein tiloissa vuonna 1975. Sen tilat remontoitiin vuonna 2010. Studioon kuuluu 250 neliön soittotila, pienempi 30 neliön demppitila sekä keittiö-, sosiaali- ja saunatilat.


title: Soundtrack Studio

text: Studiolla ovat äänittäneet muun muassa M. A. Numminen, Hector, Albert Järvinen, Tuomari Nurmio, Upi Sorvali, Stone, Hearthill ja Kauko Röyhkä. Erityisesti Leevi and the Leavingsin Gösta Sundqvist piti studiota eräänlaisena kotipesänä, jossa äänitettiinkin kaikki yhtyeen tuotanto vuodesta 1985 Sundqvistin kuolemaan vuonna 2003 saakka.


title: Soundtrack Studio

text: Studiota on kutsuttu Abbey Road -tyyliseksi, aidoksi vanhan ajan studioksi.


title: Major-turnaukset

text: Major-turnaukset ovat miesten ammattilaisgolfin neljä arvostetuinta kilpailua. Kauden aikana pelataan neljä major-turnausta:Vanhin major-turnaus, Britannian avoin golfturnaus, pelattiin Englannissa ensimmäisen kerran vuonna 1860. Yhdysvaltain avoin aloitettiin 1895, PGA Championship 1916, ja Masters 1934.


title: Major-turnaukset

text: Major-turnauksia arvostetaan muita turnauksia enemmän useasta syystä. Niillä on pitkä ja merkittävä historia ja perinteet. Major-turnauksen voitto antaa PGA Tourilla 600 pistettä siinä kun tavallisen osakilpailun voitto antaa 500 pistettä. Majorien palkintorahat ovat myös suuremmat kuin muiden turnausten.


title: Major-turnaukset

text: Eniten major-voittoja vuoteen 2015 mennessä saavuttaneita pelaajia ovat Jack Nicklaus (18), Tiger Woods (14), Walter Hagen (11), Ben Hogan (9) ja Gary Player (9). Mikko Ilonen on ainoa suomalainen, joka on pelannut majoreissa.


title: Major-turnaukset

text: Kaikkien saman kalenterivuoden majorien voittoa kutsutaan Grand Slamiksi. Yksikään golfaaja ei ole vielä saavuttanut Grand Slamia. Tiger Woods piti vuonna 2001 samanaikaisesti hallussaan kaikkien neljän turnauksen titteliä, mutta ne eivät tulleet samana vuonna. Hänen lisäkseen neljä pelaajaa – Gene Sarazen, Ben Hogan, Gary Player ja Jack Nicklaus – on koko uransa aikana voittanut jokaisen majorin vähintään yhden kerran, mistä käytetään nimitystä "Career Grand Slam". Hogan voitti vuonna 1953 kolme major-turnausta mutta ei osallistunut PGA Championshipiin aikatauluongelmien vuoksi.


title: Dioundiou (departementti)

text: Dioundiou on departementti Nigerin Dosson alueella. Sen pinta-ala on 1 508 neliökilometriä. Asukkaita on 109 615 henkeä (vuonna 2012, väestönlaskenta).


title: Dioundiou (departementti)

text: Dioundioun departementti sijaitsee Dosson alueen itäosassa. Se rajoittuu Pohjoisessa Tibirin, lännessä Dosson ja etelässä Gayan departementteihin sekä idässä Nigeriaan. Departementtiin kuuluu kolme maalaiskuntaa: Dioundiou, Karakara ja Zabori. Kyliä on yhteensä 363.


title: Flydubai

text: Flydubai on arabiemiraattilainen halpalentoyhtiö, jonka omistaa Dubain hallinto. Yhtiön pääkonttori ja lentotoimintojen keskus sijaitsevat Dubain kansainvälisen lentoaseman terminaalissa 2. Yhtiö operoi Dubaista yhteensä yli 90 kohteeseen Lähi-Idässä, Afrikassa, Aasiassa ja Euroopassa. Vuonna 2017 lentoyhtiö kuljetti kaikkiaan lähes 11 miljoonaa matkustajaa.


title: Flydubai

text: Flydubai aloitti lennot Helsinki-Vantaalle lokakuussa 2018, tarjoten samalla kyseisellä reitillä ensimmäisenä lentoyhtiönä lentoja ympäri vuoden. Yhtiö lentää talviaikataulukaudella päivittäin, mutta kesäkuukausina reittiä lennetään neljästi viikossa. Kyseessä on yhtiön pisin reitti. Flydubain ja tunnetumman Emirates -lentoyhtiön codeshare -yhteistyö mahdollistaa jatkoyhteydet Dubaista myös Emiratesin lennoille.


title: Flydubai

text: Lentoyhtiö perustettiin maaliskuussa 2008 Dubain hallituksen toimesta. Vaikka Flydubai ei ole virallisesti osa The Emirates Group -holdingyhtiötä, toinen valtion omistuksessa oleva lentoyhtiö, Emirates, oli alussa mukana tukemassa yhtiön rakentumista.


title: Flydubai

text: Ensimmäiset lentokoneensa Flydubai tilasi Farnborough’n ilmailunäyttelyssä heinäkuussa 2008, missä yhtiö allekirjoitti tilauksen amerikkalaisen lentokonevalmistaja Boeingin kanssa 50 Boeing 737-800 -lentokoneesta. Ensimmäinen lentokone toimitettiin toukokuussa 2009 minkä jälkeen reittilennot alkoivat 1. kesäkuuta 2009.


title: Flydubai

text: Heinäkuussa 2017 Flydubai ja Emirates ilmoittivat aloittavansa laajamittaisen kumppanuuden, johon sisältyy codeshare -yhteistyö sekä aikataulujen ja kohdeverkostojen yhteensovittaminen. Tämän synergian on nähty hyödyttävän molempia osapuolia, sillä siinä missä Flydubain laivasto koostuu yksinomaan kapearunkokoneista, Emiratesin laivasto muodostuu ainoastaan suurista laajarunkokoneista. Vuoteen 2022 mennessä Flydubain ja Emiratesin yhteenlaskettujen kohteiden määrän odotetaan nousevan 240 kohteeseen ja lentokoneiden määrä 380 koneeseen. Yhtiöiden hallinnointi ja johtaminen tapahtuvat kuitenkin edelleen itsenäisesti.


title: Flydubai

text: Lentoyhtiön laivasto rakentuu yksinomaan Boeing 737-800 ja uudemman sukupolven Boeing 737 MAX -kapearunkokoneiden ympärille.


title: Flydubai

text: Heinäkuun 31. päivänä vuonna 2017 Flydubai otti vastaan ensimmäisen vuonna 2013 tilaamistaan 737 MAX 8 -lentokoneista, ollen samalla ensimmäinen kyseistä konetyyppiä operoiva Lähi-Idän lentoyhtiö.


title: Flydubai

text: Dubain ilmailunäyttelyssä marraskuussa 2017 julkistettiin Flydubain tehneen alustavat kaupat yhteensä 225 Boeing 737 MAX -sarjan lentokoneesta. Kaupan arvo listahinnoin on 27 miljardia Yhdysvaltain dollaria, mikä teki siitä tilaushetkellä niin arvoltaan kuin määrältään laskettuna Boeingin historian suurimman yksittäisen kapearunkokonetilauksen. Sopimukseen sisältyy tilaussitoumus 175 lentokoneesta sekä osto-oikeudet 50 lisäkoneeseen. Kokonaisuudessaan 175 koneen tilaussitoumuksesta yli 50 koskee uusinta ja suurinta 737 MAX 10 -versiota loppuosan jakautuessa pienempiin MAX 8 ja MAX 9 -koneisiin.


title: Flydubai

text: Joulukuussa 2017 Boeing ja Flydubai viimeistelivät ja vahvistivat vuoden 2017 Dubain ilmailunäyttelyssä tehdyn tilauksen 175 Boeing 737 MAX -koneesta. Kyseessä on Lähi-Idän alueen maiden suurin yksittäinen kapearunkokonetilaus.


title: Flydubai

text: Kesäkuussa 2018 Flydubain laivasto koostui seuraavista lentokoneista:


title: Ajan henki

text: Ajan henki viittaa ainakin seuraaviin:


title: Tito Okello

text: Tito Okello (1914–1996) oli Ugandan presidentti puolen vuoden ajan 1985–1986.


title: Tito Okello

text: Okello liittyi nuorena Britannian Afrikan joukkoihin. Hän taisteli Britannian puolella Kenian Mau-mau-kapinassa. Ugandan itsenäistyttyä hän siirtyi sen armeijaan ja kohosi everstiksi. Kun idi Amin syrjäytti Oboten, Okello lähti maanpakoon Tansaniaan. Siellä hän osallistui niiden joukkojen valmisteluun, jotka syrjäyttivät Aminin 1979.


title: Tito Okello

text: Ugandan armeijassa oli jännitteitä langojen ja atšolia puhuvien ryhmien välillä. Atšoliupseerien johtama ryhmittymä kaappasi vallan heinäkuussa 1985 ja nimitti pian Okellon presidentiksi.


title: Tito Okello

text: Okello syrjäytettiin tammikuussa 1986. Hän lähti maanpakoon Keniaan, Tansaniaan ja Eurooppaan, ja kuoli vuonna 1996 82-vuotiaana.


title: Vuohi kaipaa Kalahariin

text: Vuohi kaipaa Kalahariin on Maailmanmatkaajan seikkailut -lastenlevysarjan ensimmäinen osa. Albumilla seikkailee Julia Vuoren luoma Vuohi. Kappaleet ovat Pessi Levannon säveltämiä ja Marjatta Levannon sanoittamia.


title: Vuohi kaipaa Kalahariin

text: Albumin avausraidalla kamelit juoksevat kilpaa Saharassa. Kuolleita herätellään vainajien vuosijuhlassa Meksikossa. Grönlannissa eskimot pelastavat jäälautalle juuttuneen Vuohen. Japanissa Vuohi rentoutuu kuumissa lähteissä. Kalaharin aavikolla Vuohi osallistuu valokuvasafarille. Kolumbiasa etsitään kadonnutta kultaista kaupunkia, tarujen Eldoradoa. Nepalissa vuohi kerää hunajaa. Uzbekistanin torilla Vuohi osallistuu akrobaattikilpailuihin. Australiassa Vuohi kuuntelee muinaishenkien tarinoita Ulurun luolissa. Haitilla Vuohi tutustuu voodoohon. Vuohi osallistuu Stonehengessä juhannusvalvojaisiin ja miettii, ovatko suuret kivipaadet muinaisen jättiläisen hampaat. Vuoden vaihtumista Vuohi juhlii Balilla.


title: Vuohi kaipaa Kalahariin

text: Kaikki sanoitukset Marjatta Levanto. Sävellykset ja sovitukset Pessi Levanto.


title: Dae Jang Geum

text: Dae Jang Geum (alun perin ) on televisioyhtiö MBC:n esittämä eteläkorealainen TV-sarja. Sen päärooleissa ovat Ji Jin-hee, Lee Young-ae, Hong Ri-na ja Im Ho.


title: Som ett fladdrande ljus

text: Som ett fladdrande ljus on ruotsalaisen blueskitaristi-laulajan Rolf Wikströmin kolmastoista albumi, joka julkaistiin vuonna 1990 levymerkillä MNW.


title: Som ett fladdrande ljus

text: Kaikki kappaleet kirjoittanut Rolf Wikström.


title: Jotain johon voi luottaa

text: Jotain johon voi luottaa on ramopunk-yhtye Häiriköiden kolmas studioalbumi. Se julkaistiin huhtikuussa 2003 levymerkillä Woimasointu. Albumi sisältää myös kahden varhaisen EP:n "Moukarimies" ja "Järkeäkonnitus" kappaleet. Albumilta julkaistiin myös single ”Joey & Dee Dee”.


title: Jotain johon voi luottaa

text: Albumi sai sai positiivisen vastaanoton. Pop-lehden Juha Rantala antoi albumille neljä tähteä viidestä, sanoen sanoitusten olevan järjettömiä ja albumin erottuvan harmaasta massasta. Tanotorven ja Veturin toimittaja T. Kivinen ylisti albumia ”kasan mielenkiintoisimmaksi, parhaimmaksi ja hauskimmaksi”, antaen sille neljä ja puoli tähteä.


title: Ramon Gittens

text: Ramon Gittens (s. 20. heinäkuuta 1987 Bridgetown) on barbadoslainen pikajuoksija, joka kilpailee 100 ja 200 metrin juoksussa. Gittens on 180 senttimetriä pitkä ja painaa 82 kilogrammaa.


title: Ramon Gittens

text: Gittens osallistui Lontoossa järjestettyihin vuoden 2012 kesäolympialaisiin jääden 100 metrillä alkueriin. Rio de Janeiron olympialaisissa 2016 hän karsiutui 100 ja 200 metrin alkuerissä. MM-kilpailuihin Gittens on osallistunut viidesti, vuosina 2009, 2011, 2013, 2015 ja 2017, jääden joka kerralla finaalin ulkopuolelle. Vuoden 2016 sisäratojen MM-kilpailuista Portlandista Gittens saavutti pronssia 60 metriltä uudella maansa sisäratojen ennätyksellä ja vuoden 2015 Pan-Amerikan kisoista Torontosta hopeaa 100 metriltä. IAAF World Relays -kilpailuissa hän sai hopeaa 4 × 100 metrin viestissä 2017.


title: Ramon Gittens

text: Gittensillä on yksi pronssi Keski-Amerikan ja Karibian mestaruuskilpailuista.


title: Ramon Gittens

text:
Ulkoradoilla
Sisäradoilla


title: Summer Scent

text: Summer Scent (kansainvälinen nimi, suom. "Kesällä Tuoksu", alun perin ) on televisioyhtiö KBS:n esittämä eteläkorealainen TV-sarja. Sen päärooleissa ovat Song Seun-heon ja Son Ye-jin.


title: Pesäpallon naisten Mestaruussarjan kausi 1979

text:
Pesäpallon naisten Mestaruusarjassa 1979 mestaruus matkasi Hyvinkäälle. Tasaisessa mitalisarjassa koko mitalikolmikko mahtui yhden pisteen sisään. Mestaruussarjaan osallistui 12 joukkuetta ja ne aloittivat kahdessa lohkossa joiden parhaat pääsivät mitalisarjaan muiden kamppaillessa sarjapaikastaan.
Naisten ensimmäisen Cup-mestaruuden voitti Keravan Pallokerho, joka kaatoi loppuottelussa Roihuvuoren Roihun 16-4.


text: Toholampi luovutti viimeisen ottelunsa, kun putoaminen oli jo varma.


text: Roihuvuori putosi sarjasta.


title: (Mä en haluu olla) Nörtti

text: (Mä en haluu olla) Nörtti on ramopunk-yhtye Häiriköiden EP-levy, joka julkaistiin omakustanteena vuonna 1999.


title: Dogondoutchi (departementti)

text: Dogondoutchi on departementti Nigerin Dosson alueella. Sen pinta-ala on 7 092 neliökilometriä. Asukkaita on 372 473 henkeä (vuonna 2012, väestönlaskenta).


title: Dogondoutchi (departementti)

text: Dogondoutchin departementti sijaitsee Dosson alueen koillisosassa. Se rajoittuu lounaassa Dosson alueen Tibirin, Dosson ja Logan departementteihin, pohjoisessa Tillabérin ja idässä Tahouan alueisiin sekä etelässä Nigeriaan.


title: Dogondoutchi (departementti)

text: Seutu on pinnanmuodostukseltaan etupäässä tasankoa. Luonnonvarainen kasvillisuus on heinä- ja metsäaroa, jossa on metsäsavannin jäänteitä. Pohjoisessa ja idässä on hiekkatasankoja.


title: Dogondoutchi (departementti)

text: Departementin hallinnollinen keskus on Dogondoutchin kaupunki. Samannimisen kaupunkikunnan lisäksi siihen kuuluu viisi maalaiskuntaa: Dankassari, Dogonkiria, Kiéché, Matankari ja Soucoucoutane. Kyliä on yhteensä 1051. Perinteinen hallinto käsittää Aréwan kantonin ja Dogondoutchin fulberyhmän.


title: Dogondoutchi (departementti)

text: Seudun asukkaat ovat etupäässä hausoja, fulbeja ja tuaregeja. Maaseutuväestön osuus on 90,07 %.


title: Dogondoutchi (departementti)

text: Dogondoutchin kautta kulkee päällystetty valtatie RN1. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, lehmänpapu, durra, maapähkinä, maapapu ja vihannekset. Kotieläimiä ovat naudat, lampaat, vuohet, kamelit, aasit, hevoset ja siipikarja. Lisäksi harjoitetaan varsinkin Nigeriaan suuntautuvaa kaupankäyntiä ja käsityöammatteja.


title: Andrei Gag

text: Andrei Marius Gag (s. 27. huhtikuuta 1991 Bocsig) on romanialainen kuulantyöntäjä ja kiekonheittäjä. Gag on 195 senttimetriä pitkä, painaa 118 kilogrammaa ja edustaa CSM Aradia.


title: Andrei Gag

text: Gag kilpaili vuoden 2015 MM-kilpailuissa Pekingissä jääden karsintaan. Myös vuoden 2014 EM-kilpailuissa lopputulos oli sama. Gag saavutti hopeaa vuoden 2016 sisäratojen MM-kilpailuista Portlandista tuloksella 20,89. Vuoden 2015 kesäuniversiadeissa Gwangjussa Gag oli niin ikään toinen.


title: Andrei Gag

text: Gag karsiutui loppukilpailusta Amsterdamin EM-kilpailuissa ja Rio de Janeiron olympialaisissa 2016 sekä Belgradin EM-hallikilpailuissa 2017. Hän sijoittui 12:nneksi Lontoon MM-kilpailuissa 2017. Saman vuoden Taipein universiadeissa hän sai pronssia.


title: Andrei Gag

text: Gag saavutti hopeaa kiekonheitosta vuoden 2010 alle 20-vuotiaiden MM-kilpailuista Monctonista. Hän pitää hallussaan Romanian ulkoratojen ennätystä.


title: Andrei Gag

text:
Ulkoradoilla
Sisäradoilla


title: Bazilio Olara-Okello

text: Bazilio Olara-Okello (1929 – 9. tammikuuta 1990) oli ugandalainen upseeri, joka toimi maansa valtionpäämiehenä vuonna 1985.


title: Bazilio Olara-Okello

text: Bazilio liittyi brittien siirtoma-armeijaan Kings African Rifles (KAR) vuonna 1949. Hän taisteli Britannian puolella Kenian Mau-mau-kapinassa, ja palasi Ugandaan maan itsenäistyessä 1962. Idi Aminin valtakaudella hän oli maanapossa, ja osallistui tämän syrjäyttämiseen 1979. Aminin jälkeen maa oli epävakaassa tilassa, ja Milton Oboten toinen hallintokausi kesti vain neljä ja puoli vuotta.


title: Bazilio Olara-Okello

text: Kun Tito Okellosta tuli presidentti, Bazilio nimitettiin armeijan ylipäälliköksi.


title: Bazilio Olara-Okello

text: Kun Okello syrjäytettiin, Bazilio lähti maanpakoon Sudaniin. Bazilio kuoli maanpaossa Sudanissa. Hänen jäännöksensä siirrettiin kotiseudulle 25 vuotta myöhemmin.


title: Filip Mihaljević

text: Filip Mihaljević (s. 31. heinäkuuta 1994 Livno, Bosnia ja Hertsegovina) on bosniahertsegovinalaissyntyinen kroatialainen kuulantyöntäjä ja kiekonheittäjä. Mihaljević on 200 senttimetriä pitkä ja painaa 115 kilogrammaa.


title: Filip Mihaljević

text: Mihaljević saavutti kuulantyönnössä pronssia tuloksella 20,87 vuoden 2016 sisäratojen MM-kilpailuista Portlandista. Vuoden 2015 alle 23-vuotiaiden EM-kilpailuista hän saavutti kuulantyönnössä kultaa ja oli kiekonheitossa neljäs. Vuoden 2013 alle 20-vuotiaiden EM-kilpailuista hän sai kuulantyönnössä hopeaa.


title: Filip Mihaljević

text: Mihaljević on voittanut kiekonheitossa Kroatian-mestaruuden 2013, 2015, 2016 ja 2017 sekä Balkanin-mestaruuden 2015. NCAA:n mestaruuden hän voitti sekä kuulantyönnössä että kiekonheitossa 2017.


title: Filip Mihaljević

text:
Ulkoradoilla
Sisäradoilla


title: Joey ja Dee Dee

text: Joey ja Dee Dee on ramopunk-yhtye Häiriköiden single, joka julkaistiin vuonna 2003 levymerkillä Woimasointu.


title: RNB Retail and Brands

text: RNB Retail and Brands AB on ruotsalainen vähittäiskauppayritys, jonka osake noteerataan Tukholman pörssissä. RNB omistaa miestenvaateketju Brothersin ja lastenvaateketju Polarn o. Pyretin. Yritys toimii 11 maassa ja liikkeitä on yhteensä noin 260.


title: RNB Retail and Brands

text: RNB:n Departments & Stores -divisioona ylläpitää shop-in-shopeja NK -tavarataloissa Tukholmassa ja Göteborgissa.


title: RNB Retail and Brands

text: RNB Retail and Brands AB syntyi vuonna 2000, kun vuonna 1909 perustettu Polarn O. Pyret ja Portwear yhdistyivät. Seuraavana vuonna yritys listautui Tukholman pörssiin.


title: RNB Retail and Brands

text: Vuosina 2006–2013 RNB omisti myös JC-ketjun, mutta myi sen hongkongilaiselle Denim Island Groupille.


title: RNB Retail and Brands

text: Polarn O. Pyret on vauvan-, lasten- ja äitiysvaatteisiin erikoistunut kansainvälinen ketju, jolla on 150 liikettä kymmenessä maassa. Ruotsissa liikkeitä on 60, Suomessa 15 (maaliskuussa 2016). Myymälöitä on myös Alankomaissa, Britanniassa, Irlannissa, Islannissa, Latviassa, Norjassa, Yhdysvalloissa ja Virossa.


title: RNB Retail and Brands

text: Yritys tunnetaan muun muassa Gunilla Axénin vuonna 1975 suunnittelemasta raitatrikookuosista. 1970-luvun unisex-muoti laajensi yrityksen trikoovaatteiden suosion myös naisten ja miesten mallistoiksi, mutta sittemmin yritys on keskittynyt lapsiin ja odottaviin äiteihin.


title: RNB Retail and Brands

text: Yritys juontaa juurensa vuonna 1909 perustettuun "AB Nils Adamssons Sjukvårdsaffär" -yhtiöön, joka myi terveydenhoitotarvikkeita ja muun muassa tuolloin kiellettyjä kondomeja. 1970-luvulla yritys päätti keskittyä lasten- ja äitiysvaatteisiin, ja nimeksi otettiin Polarn O. Pyret. Yritystä johti Katarina af Klintberg vuodesta 1976 vuoteen 1983. Polarn O. Pyret aloitti kansainvälistymisensä 2003, aluksi Norjaan ja Suomeen ja vuonna 2011 Britanniaan.


title: Tioaldehydit

text: Tioaldehydit eli tiaalit ovat orgaanisia yhdisteitä, joille tunnusomainen funktionaalinen ryhmä on RCHS. Ne ovat siis aldehydien analogeja ja eroavat aldehydeistä siten, että happiatomi ("O") on korvautunut rikkiatomilla ("S"). Useat tioaldehydit ovat hyvin reaktiivisia.


title: Tioaldehydit

text: Tioaldehydit nimetään aldehydien kaltaisesti lisäämällä hiiliatomien ("C") lukumäärää ilmaisevaan etuosaan pääte -tioaldehydi tai -tiaali. Tioaldehydit ovat muiden tiokarbonyyliyhdisteiden tavoin hyvin reaktiivisia. Alifaattiset tioaldehydit dimerisoituvat ja trimerisoituvat hyvin helposti elleivät ne ole steerisesti estyneitä tai konjugoituneet johonkin toiseen ryhmään. Esimerkiksi tioformaldehydi (CHS) trimerisoituu tritiaaniksi (CHS). Tioaldehydit reagoivat helposti dieenien kanssa Diels–Alder-reaktiolla tiaanijohdannaisiksi. Reaktio on reversiibeli ja tuote hajoaa kuumennettaessa tioaldehydiksi ja dieeniksi. Tioaldehydit reagoivat myös monilla muilla sykloadditioreaktioilla. Tioaldehydit ovat elektrofiilisiä ja reagoivat aldehydien tavoin nukleofiilien kanssa additioreaktiolla.


title: Tioaldehydit

text: Tioaldehydejä voidaan valmistaa kuumentamalla allyylisulfideja. Reaktio on perisyklinen reaktio ja toisena tuotteena muodostuu propeenia. Muita tapoja ovat aldehydien käsittely fosforireagensseilla fosforipentasulfidilla tai Lawessonin reagenssilla tai muilla rikkiyhdisteillä kuten bis(trimetyylisilyyli)sulfidilla.


title: Tynnelsön linna

text: Tynnelsön linna on rakennus Ruotsissa Strängnäsin kunnassa. Se on viisikerroksinen ja rakennettu tiilistä.


title: Tynnelsön linna

text: Linnan vanhin osa on kellari, joka on todennäköisesti rakennettu 1300-luvulla. Rakennusta uudistettiin 1400-luvulla piispa Kort Roggea varten. Keskiaikainen rakennus uudistettiin kokonaan vuosina 1584-1619, jolloin siihen tehtiin esimerkiksi kolme tornia muistuttavaa lisärakennusta. Tältä ajalta on säilynyt ovia ja kattoja. Nykyisen ulkoasunsa linna sai 1820-luvulla, jolloin esimerkiksi purettiin eteläinen lisärakennus. Kamariherra E. Boström lahjoitti linnan vuonna 1940 Kungl Vitterhets Historie och Antikvitets Akademienille.


title: Ellen Key

text: Ellen Karolina Sofia Key (11. joulukuuta 1849 Sundsholm, Ruotsi – 26. huhtikuuta 1926 Strand, Omberg) oli ruotsalainen kirjailija, opettaja ja yhteiskunnallinen keskustelija naisasian piirissä. Keyn tunnetuin teos on "Barnets århundrade" (1900, suom. "Tulevaisuuden kasvatus", 1907).


title: Ellen Key

text: Keyn vanhemmat olivat valtiopäiväedustaja Emil Key (1822–1892) ja kreivitär Sofia Ottiliana Posse (1824–1884).


title: Ellen Key

text: Vanhempien menetettyä varallisuutensa Key ansaitsi elantonsa opettajana ystävänsä yksityiskoulussa. Hänen oma koulutuksensa oli kotiopettajan ja muutaman vuoden koulunkäynnin perua. Ruotsissa ei yksityiskoulujen opettajilta kuitenkaan vaadittu muodollista koulutusta. Hän opetti myös yleissivistävässä Arbetar-instituutissa.


title: Ellen Key

text: Key ei edustanut vakiintunutta feminististä ajattelua ja joutui siksi vastakkain feministien kanssa niin Ruotsissa kuin kansainvälisestikin. Hänen ajatuksensa oli että rakkaus oli yhteiskuntaa muovaava voima, ja hän katsoi, että ajan naisliike oli vaatimuksillaan tuhoamassa tämän naisellisen voiman.


title: Ellen Key

text: Key kiersi Euroopassa pitämässä suosittuja puhetilaisuuksia, joissa häntä ihailtiin, mutta hänen näkemyksiinsä suhtauduttiin myös hyvin kriittisesti: hänen katsotiin tuhoavan perinteisiä arvoja ja olevan vaaraksi nuorisolle. Feministien mukaan hän yritti ujuttaa äitiyden ihanteen feminsimin keskiöön.


title: Euran seurakunta

text: Euran seurakunta on Turun arkkihiippakuntaan ja Rauman rovastikuntaan kuuluva Suomen evankelis-luterilaisen kirkon seurakunta, joka toimii Euran kunnan alueella. Se on alun perin ollut pinta-alaltaan laaja, mutta siitä on historiansa aikana irtaantunut useita seurakuntia. Osa niistä on myöhemmin liittynyt uudestaan entiseen emäseurakuntaansa.


title: Euran seurakunta

text: Euran kirkko on seurakunnan pääkirkko, joka valmistui 1898. Se sijaitsee Euran kirkonkylässä Eurajoen rannassa. Kirkon läheisyydessä sijaitsee Euran seurakuntakoti, joka valmistui 1982. Myös Kauttualla on seurakuntakoti Mikolanmäessä. Se valmistui vuonna 1967.


title: Euran seurakunta

text: Honkilahden kirkko on rakennettu vuonna 1759 ja siinä on edelleen erillinen vuonna 1771 rakennettu kellotapuli. Kirkkoon on tehty useita perusparannuksia ja laajennuksia. Honkilahdessa on myös seurakuntakoti, jossa toimivat päiväkerho ja diakoniatoimisto.


title: Euran seurakunta

text: Hinnerjoen kirkko on valmistunut 1755, mutta se on sen jälkeen siirretty kauemmaksi koskesta vuonna 1799- Silloin kirkko laajennettiin ristikirkoksi, jolle rakennettiin kellotorni. Kirkkoon mahtuu 400 henkeä. Kantatien 42 varrella Hinnerjoella sijaitsee Harjunummen kappeli, joka on vuonna 1978 valmistunut seurakunnan tilaisuuksia varten tehty tila.


title: Euran seurakunta

text: Kiukaisten kirkko on vuonna 1761 valmistunut puukirkko, joka palveli aluksi kappelina Euran seurakunnassa. Kappelin kirkko korvattiin uudella ja suuremmalla kirkolla vuonna 1846. Kun Kiukaisten seurakunta perustettiin eroamalla Euran seurakunnasta vuonna 1915, jäi seurakuntaan toinenkin kirkko Paneliaan. Kirkon lähellä on myös seurakuntakoti, jossa on tilat noin 100 henkilölle.


title: Euran seurakunta

text: Panelialle rakennettiin aluksi rukoushuone vuonna 1909 ja sen viereen rakennettiin lisäksi kellotorni vuonna 1950. Kellotornin valmistumisen yhteydessä rukoushuone vihittiin Panelian kirkkoksi. Paneliassa on vielä jäljellä vanha pappila, jossa toimii päiväkerho, nuorten ryhmät ja käsityöpiirejä.


title: Euran seurakunta

text: Pyhäjärven rannalla Mannilassa sijaitsee Mannilan kesäkoti, missä järjestetään kesäleirejä ja muuta vapaa-ajan toimintaa.


title: Euran seurakunta

text: Euran seurakunnan varhaishistoriasta ei tiedetä mitään. Koska Euran pitäjä on myöhäisrautakaudella melko varmasti kuulunut Satakunnan maakuntalaitokseen, on Eurassa todennäköisesti esiintynyt kirkollista toimintaa pian ristiretkiajan jälkeen. Varhaisin maininta Euran Kirkonkylästä sisältyy vuoden 1420 käräjien tuomion tekstiin, jossa sanotaan Thomas Pederssonin pitäneen kihlakunnankäräjät Euran Kirkonkylässä ja siihen osallistui Euran pitäjän asukkaita Köyliöstä ja Säkylästä. Näille käräjille osallistui myös Turun piispa Maunu Tavast. Eräässä toisessa asiakirjassa vuodelta 1429 sama Thomas Pedersson kertoi, että kihlakunnan käräjät (varmaan erit) oli pidetty Euran pitäjässä kirkon luonna. Vanhin kirjallinen tieto Euran seurakunnasta on laamannintuomio vuodelta 1445, missä määritettiin Euran kirkkoherran Torkkeli Mullenin omistussuhde tiettyihin alueisiin. Eura olisi silloin ollut emäseurakunta, johon myös Köyliön ja Säkylän alueet olisivat kuuluneet tähän mukaan. Tässä päätöksessä ei mainita mitään silloisesta kirkosta. Yleisesti oletetaan, että Euran kirkko olisi sijainnut aina Kirkonkylässä.


title: Euran seurakunta

text: Koska seurakunnan alueellisia kuvauksia on sen varhaisajoista kovin vähän, kannattaa pitäytyä myöhempien asikirjojen mainintoihin. On todennäköistä, että euralaiset, kiukaislaiset, köyliöläiset ja säkyläläiset kuuluivat pian ristiretkiajan jälkeen Euran kirkkoherrakuntaan.


title: Euran seurakunta

text: Säkylä on mainittu pitäjänä vuonna 1392 , ja se on muodostanut kappeliseurakunnan, joka erosi myöhemmin Euran seurakunnasta ja rakensi sitten oman kirkon vuonna 1455. Seurakunnan väkimäärä kuitenkin laski nopeasti (rutto?) ja Säkylä liittyi uudelleen Euran kirkkopitäjään 1400-luvun loppupuolella. Uusi itsenäistyminen tapahtui vuonna 1639, jolloin perustettiin Säkylän kirkkoherrakunta.


title: Euran seurakunta

text: Perimätiedon ja harvojen asiakirjalähteiden epävarmassa valossa Köyliönjärven Kirkkosaaressa olisi vielä 1420-luvulla sijainnut niin sanottu Lähteen kappeli. Köyliöön perustettiin myöhemminkin oma kappeli, jonka kappalainen palveli myös Köyliön kuninkankartanon kappalaisena. Vuonna 1551 käytettiin käräjätuomion tekstissä sanontaa ”Köyliön kappelin neljännes”, mikä Euran pitäjän neljänneksiin. Tähän neljänneksiin sisältyi todennäköisesti myös Säkylän alueet. Pontus De la Gardie nimitti Köyliöön oman kirkkoherran 4.9.1582, jolloin syntyi Köyliön kirkkoherrakunta.


title: Euran seurakunta

text: Myös Honkilahdella oli 1680-luvulla pyrkimyksiä saada oma kappeli. Mitään päätöstä kappelin rakentamisesta ei ole säilynyt, mutta eräitä muita mainintoja siitä on. Esimerkiksi vuonna 1690 valitettiin honkilahtilaisten välttelevän Euran kirkon tapulin työmaata. Tapulin työmaalle ei silloin keritty, koska honkilahtelaiset rakensivat samaan aikaan omaa kappelia. Honklahden kappeli mainitaan nimeltä myös vuoden 1688 käräjätuomiossa, käsiteltiin Simo Pentinpojan ja kappelin välistä erimielisyyttä. Kappelin yhteyteen rakennettiin myös uusi majatalo, jotta kirkossa käyvät matkamiehet voisivat majottautua kylällä. Ennen kappelin rakentamista pohdittiin myös hautausmaan rakentamista kappelin viereen. Tästä oltiin kahta mieltä, mutta tiedetään kuitenkin, että tuona aikana on haudattu sekä kappeliin että Euran emäkirkkoon. Honkilahden kappeli kävi kylälle pieneksi ja vuonna 1758 pohdittiin uuden rakentamista. Kun rahoitusta ei järjestynyt, otettiin lainaa ja rakennettiin kirkko itse. Se vihittiin käyttöön vuonna 12.8.1759. 1760-luvulla sen yhteyteen muurattiin myös viinikellari.


title: Euran seurakunta

text: Kiukaisiin valmistui oma kappeli, joka vihittiin käyttöön vuonna 1725. Sitä perusteltiin osittain matkamiesten tarpeella, joiden olisi voitava osallistua jumalanpalvelukseen matkoillaan. Nyt kiukaislaiset alkoivat haudata asukkaitaan oman kappelinsa hautausmaahan. Kappeliin tehtiin 1720–1730-luvuilla useita parannuksia, koska kävijöiden lukumäärä kasvoi koko ajan. Vuonna 1755 todettiin kuitenkin, että kirkko oli perustuksiltaan kallistunut ja käynnyt samalla liian ahtaaksi. Päätettiin rakentaa uusi kappeli, joka vihittiin käyttöön 16.9.1761. Se sai rinnalleen tapulin vuosina 1772–1773.


title: Euran seurakunta

text: Paneliassa on saattanut olla saarnahuone jo vuonna 1691, mutta sellainen rakennettiin viimeistään 1690-luvulla. Se paloi Isovihan melskeissä vuonna 1714 samalla, kun koko Panelia kylä paloi. Vuonna 1724 kolme talollista isäntää anoi lupaa rakentaa saarnahuone uudelleen samalle paikalle, mutta tähän ei saatu enää lupaa. Sen sijaan panelialaisia kehotettiin käymään Kiukaisten kappelissa, joka valmistui seuraavana vuonna 1725.


title: Euran seurakunta

text: Myös Euran kirkko alkoi olla heikossa kunnossa. Kuntoutustarkastuksessa on mainittu, että seinät olivat tuettuja hirsillä ja katon pelättiin romahtavan milloin tahansa. Kirkko on ilmeisesti päässyt huonoina aikoina tähän tilaan, koska väki oli alkanut käydä kappeleissa eikä laajentamiselle ollut välitöntä tarvetta. Kirkko rakennettiinkin vuosina 1727–1730.


title: Euran seurakunta

text: Euran seurakunnan pappila sijaitsee Sorkkisten kylän ja Kirkonkylän välissä ja talo muodostaa oman yksinäistalon. Pappila käsiteltiin Isojaossa sekä Sorkkisten että Kirkonkylän yhteydessä erikseen. Pappilan viimeisin rakennus on valmistunut 1843.


title: Euran seurakunta

text: Honkilahdella kunnostettiin kappelia 1880-luvulla ja sen katto vaihdettiin peltikattoon. Kirkko sai lämmitysjärjestelmän vuonna 1900. Myös Kiukaisten kirkkoon asennettiin lämmitysjärjetelmä vuonna 1901. Lopultakin Paneliaan saatiin rukoushuone ja se rakennettiin niin suureksi, että siihen mahtui 650 henkeä. Rukoushuone vihittiin käyttöön 3.10.1905. Kun sen kellotorni valmistui vuonna 1950, vihittiin rukoushuone samalla kirkoksi. Vuoden 1839 tarkastuksessa Kiukaisten kirkkoon mahtui 825 henkeä. Koska kirkko oli jo vanha, päätettiin sen tilalle rakentaa uusi, joka malmistui vuonna 1846.


title: Euran seurakunta

text: 1800-luvulla Euran emäseurakunnassa oli kaksi kappelia, joiden kirkollinen toiminta oli yhteisesti sovittu. Erimielisyyksistä johtuen alkoi kappeleissa mahdollisesti jo 1860-luvulta saakka ilmetä pyrkimyksiä erota emäseurakunnasta. Tämä toteutui kuitenkin vasta 1.5.1915. Euran seurakuntaan kuului tämän jälkeen enää alueita Vaanilta Mestilään ja Kirkonkylältä Turajärvelle. Vaaniilta pohjoiseen ja länteen sijaitsevat Kiukaisten ja Panelian alueet muodostivat Kiukaisten seurakunnan ja Honkilahden alueet muodostivat Honkilahden seurakunnan.


title: Euran seurakunta

text: Euran seurakunnalla oli jäljellä enää yksi kirkko, jota oli kutsuttu Isokirkoksi. Sitä laajennettiin ja sen ulkopinta maalattiin vuonna 1839, mutta se alkoi taas pian käydä ahtaaksi. Tilalle haluttiin uusi puukirkko, mutta Tuomiokapituli vaati euralaisia rakentamaan kivikirkon. Tähän myönnyttiin lopulta vuonna 1895 ja uusi kivikirkko valmistui käyttöön syksyllä 1898.


title: Euran seurakunta

text: Vuonna 1970 toteutui Hinnerjoen, Honkilahden ja Euran kuntaliitos, jolloin myös Euran-, Honkilahden- ja Hinnerjoen seurakunnat muodostivat Euran seurakuntayhtymän. Vuoden 2007 alusta seurakuntayhtymä purettiin ja muodostettiin yksi koko alueen käsittävä Euran seurakunta. Vuoden 2009 alusta siihen liitettiin myös Kiukaisten seurakunta Euran ja Kiukaisten kuntaliitoksen myötä. Seurakunta jakautuu viiteen kirkkopiiriin, jotka ovat Euran, Hinnerjoen, Honkilahden, Kiukaisten ja Panelian kirkkopiirit.


title: Volkswagen Passat (B5)

text: Volkswagen Passat B5 on Volkswagenin Passat-mallin neljäs sukupolvi, jota valmistettiin vuosina 1996–2005. Se pohjautuu nimensä mukaisesti B5-pohjalevyyn, joka oli käytössä myös Audi A4:ssä ja Škoda Superbissa, joiden kanssa Passat jakoi suurimman osan tekniikastaan.


title: Volkswagen Passat (B5)

text: Neljännen sukupolven Volkswagen Passat esiteltiin syksyllä 1996. Se oli seitsemän senttiä edeltäjäänsä pidempi, mutta pitkittäin sijoitettu moottori vei tilaa ja kaareva kattolinja rajoitti takaistuimen pääntiloja. Suurten ulkomittojensa ansioista Passat oli kuitenkin yksi luokkansa tilavimmista automalleista. Ilmanvastuskerroin oli erittäin alhainen 0,27. Passat oli laadukkaasti viimeistelty ja ominaisuuksiltaan korkeatasoinen, joiltain osin jopa kehittyneempi kuin Audi A4.


title: Volkswagen Passat (B5)

text: Vuoden 1997 Euro NCAP -kolaritestistä Passat sai tulokseksi kolme tähteä.


title: Volkswagen Passat (B5)

text: Passatin tekniikka oli suurilta osin peräisin muista konsernin malleista. Etujousitus viistotukineen oli Audi A4:stä, takana oli perinteinen yhdystukiakselisto. Pienemmät bensiinimoottorit 1,6 (100 hv), 1,8 (125 hv) ja 1,8 T (150 hv) tulivat Audin tehtaalta. Seuraavana oli 2,3 VR5 (150 hv), jota ei tuotu lainkaan Suomeen. Tehokkaimpana bensiinimoottorina oli 2,8 V6 30V (193 hv), jonka sai ainoastaan nelivetoisena. Dieselvaihtoehtona oli 1,9 TDI (90/110 hv). Automaattivaihteisto oli viisiportainen 150-hevosvoimaisessa ja sitä suuremmissa.


title: Volkswagen Passat (B5)

text: Perusmalli Firstlinessa oli vakiovarusteina kaksi turvatyynyä, ABS-jarrut, lämmitettävät sähköpeilit, ohjauspyörän korkeuden ja etäisyyden säätö, sähköikkunat edessä ja lukuvalot. Takaistuimella oli keskikyynärnoja, paitsi jos keskipaikan kolmipisteturvavyö ja pääntuki oli valittu lisävarusteena. Sivuturvatyynyt olivat vakiona 1,6-litraista ja dieseliä lukuun ottamatta. V6-mallissa oli korinväriset kylkilistat ja tummennetut ajovalot, muttei keskikyynärnojaa.


title: Volkswagen Passat (B5)

text: Comfortlinessa oli lisäksi plyysiverhoilu, matkustajan istuimen korkeussäätö, sähköikkunat takana, etuistuinten ristiseläntuen säätö, mukitelineet takana ja keskikyynärnoja edessä.


title: Volkswagen Passat (B5)

text: Lievästi urheilullisessa Trendlinessa oli lisäksi urheiluistuimet, nahkaverhoiltu ohjauspyörä ja kojelaudan alumiinikoristeet.


title: Volkswagen Passat (B5)

text: Malliston huipulla oli Highline, johon sisältyi Comfortlinen lisäksi alcantara-nahka-verhoilu, urheiluistuimet, nahkaverhoiltu ohjauspyörä ja kojelaudan puu- tai alumiinikoristus.


title: Volkswagen Passat (B5)

text: Syksyllä 1997 esiteltiin farmarimalli Variant, jonka kulmikas muotoilu mahdollisti suuret tavaratilat. Tavaratilan suuruus oli 495 litraa perusasennossa ja laajennettuna 1 600 litraa.


title: Volkswagen Passat (B5)

text: Merkittävä moottoriuudistus vuoden 1998 lopussa oli 1,9-litrainen pumppusuutin-TDI, joka oli 195-hevosvoimainen. 285 newtonmetrin vääntö oli 21 prosenttia suurempi kuin vanhassa 110 hevosvoiman TDI:ssä. Suomessa moottori tuli tarjolle syksyllä 1999.


title: Volkswagen Passat (B5)

text:
Alkuvuodesta 1999 markkinoille tuli myös 2,5 V6 TDI, jossa oli tehoa 150 hevosvoimaa. Kyseisen moottorin kulutus oli tehoon nähden melko suuri ja myös teknisiä ongelmia esiintyi pienempiä moottoreita enemmän.
Loppuvuodesta 2000 esiteltiin uudistuneet Passat-mallit. Kuudennes osista oli uusittu valmistajan mukaan. Korin vääntöjäykkyys oli 10 prosenttia korkeampi ja raideleveys kasvoi 15 millimetrillä. Jarrulevyjen kokoa kasvatettiin ja jousitukseen tehtiin muutoksia, jolloin siitä tuli hieman aiempaa pehmeämpi. Suurimmat ulkonäölliset muutokset olivat keulassa: etusäleikkö ja puskuri olivat uudenmalliset ja ajovalot kirkaslasiset. Myös takavalot olivat uudet. Sisätilojen näkyvin uudistus oli kromikehyksinen mittaristo.


title: Volkswagen Passat (B5)

text: Uudistettu Passat ylsi neljään tähteen Euro NCAP -kolaritestissä vuonna 2001.


title: Volkswagen Passat (B5)

text: Uusi moottori oli kahdeksanventtiilinen 2,0-litrainen (115 hv), joka korvasi 125-hevosvoimaisen 1,8-litraisen. 2,3 VR5 sai neliventtiilikannen ja sen teho nousi 170 hevosvoimaan. Uudistetun 1,6-litraisen teho oli kaksi hevosvoimaa aiempaa suurempi. Molemmat uudet 1,9-litraiset dieselit olivat uusia versioita pumppusuutinmoottorista. Tehovaihtoehdot olivat 100 ja 130 hevosvoimaa. Kummassakin moottorissa oli säätyväsiipiset ahtimet. Tehokkaamman sai kuusivaihteisena, samoin kuin 2,8 V6:n.


title: Volkswagen Passat (B5)

text: Firstlinessa oli nyt vakiona neljä turvatyynyä ja kauko-ohjattu keskuslukitus. Suomeen tuotavissa autoissa oli myös vakiona tekniikkapaketti, johon kuului ajotietokone, ulkolämpömittari ja varashälytin. Verhoilukankaat olivat uudet ja aikaisempaa korkeatasoisemmat.


title: Volkswagen Passat (B5)

text: Comfortlinessa uutta oli säilytystaskut etuistuinten selkänojissa. Trendline ja Highline olivat suunnilleen ennallaan.


title: Volkswagen Passat (B5)

text: Keväällä 2001 esiteltiin Passat W8, jonka 4,0-litraisessa moottorissa oli tehoa 275 hevosvoimaa. Malli oli aina nelivetoinen ja jousitus oli muita malleja jäykempi. Varusteluun sisältyi 17 tuuman kevytmetallivanteet, sisustuksen pähkinäpuukoristeet, osittain nahkaverhoillut istuimet, ESP, automaatti-ilmastointi, bi-xenon-ajovalot sekä kromikoristeita sisällä ja ulkona.


title: Volkswagen Passat (B5)

text: Ilmastointi ja ESP tulivat Suomessa vakiovarusteiksi kaikkiin malleihin vuoden 2002 huhtikuussa.


title: Volkswagen Passat (B5)

text: Vuodelle 2002 tulivat V6 TDI:n 180-hevosvoimainen versio ja 20-venttiilinen 2,0-litrainen (130 hv), joita ei kumpaakaan tuotu Suomeen, kuten ei myöskään syksyllä 2003 esiteltyä 2,0 TDI:tä (136 hv), jossa oli hiukkassuodatin. Pienempitehoisen V6 TDI:n tehoa nostettiin 163 hevosvoimaan vuonna 2003. Vuosimallissa 2004 oli matkustajan turvatyynyn poiskytkentä.


title: Volkswagen Passat (B5)

text: Vuoden 2005 alussa tarjolle tuli Pro-paketti, joka sisälsi kevytmetallivanteet, automaatti-ilmastoinnin, Delta-radio/CD-soittimen, metallivärin ja Firstlinea lukuun ottamatta pähkinäpuukoristuksen.


title: Pall Mall

text: Pall Mall voi tarkoittaa ainakin seuraavia:


title: Lippu (lupa)

text: Lippu on paperilappu tai sähköinen asiakirja, joka oikeuttaa pääsyyn johonkin kohteeseen tai matkaan julkisessa kulkuneuvossa.


title: Murtovarkaus (näytelmä)

text: Murtovarkaus on Minna Canthin näytelmä vuodelta 1878. Teosta kirjoittaessaan Canth oli jäänyt seitsemän lapsen äitinä leskeksi. Perhetragedia tapahtui pari kuukautta ennen näytelmän valmistumista. Silti Canth pystyi viimeistelemään näytelmän ja luovuttamaan sen Kansallisteatterille Helsinkiin. Teos on maalaisympäristössä tapahtuva romanttinen kansannäytelmä.


title: Murtovarkaus (näytelmä)

text: Ensiesityksen "Murtovarkaus" sai kuitenkin vasta 23. helmikuuta 1882. Kepeä kansannäytelmä sai heti samana keväänä Suomalaisen Kirjallisuuden Seuran palkinnon. Aikalaisarvostelija vertasi sitä Aleksis Kiven Nummisuutareihin. Tuolloin sitä ei vielä ollut julkaistu painettuna. WSOY julkaisi sen painettuna 1883.


title: Murtovarkaus (näytelmä)

text: Harry Roeck Hansen ja Erkki Kivijärvi ovat ohjanneet näytelmän pohjalta elokuvan "Murtovarkaus" (1926).


title: Elina Halttunen-Salosaari

text: Elina Halttunen-Salosaari (o.s. Halttunen, 11. toukokuuta 1931 Helsinki – 23. tammikuuta 2007 Helsinki) oli suomalainen kirjallisuudentutkija, opettaja ja toimittaja.


title: Elina Halttunen-Salosaari

text: Elina Halttunen aloitti uutistoimittajan työt 1955 Suomen tietotoimistossa toimitusharjoittelijana ja toimi STT:ssa kotimaisen osaston vastaavana toimittajana sekä toimittajana Keskustalehtien Uutistoimistossa. Hän on tiettävästi ensimmäinen naispuolinen toimittaja, joka luki STT:n uutisia Suomen radiossa. STT:n kokeilu tapahtui vuoden 1957 kahtena ensimmäisenä viikkona, mutta jäi sillä kertaa lyhytaikaiseksi, koska aika ei tuolloin ollut vielä kypsä naisäänelle radiouutisissa.


title: Elina Halttunen-Salosaari

text: Halttunen opiskeli Helsingissä Yhteiskunnallisessa korkeakoulussa Unto Kupiaisen oppilaana ja journalistisen uran jälkeen siirtyi 1960 Tampereelle, missä toimi Yhteiskunnallisen korkeakoulun ja Tampereen yliopiston kirjallisuustieteen assistenttina, vt. apulaisprofessorina ja muissa opetusviroissa sekä Kangasala-Opiston vt. rehtorina ja Jyväskylän yliopiston kirjallisuuden lehtorina. Viranhoidon ohella Halttunen-Salosaari oli muun muassa Kirjallisuudentutkijain Seuran, Suomen Arvostelijain Liiton ja Tampereen Teatterikerhon johtokunnan jäsen.


title: Elina Halttunen-Salosaari

text: Elina Halttunen-Salosaari oli teatteritutkija Kari Salosaaren puoliso.


title: Karl Hedman (taidekeräilijä)

text: Karl Gustaf Wilhelm Hedman (23. syyskuuta 1864 Vaasa – 29. huhtikuuta 1931 Vaasa) oli suomalainen lääkäri, taidekeräilijä ja mesenaatti.


title: Karl Hedman (taidekeräilijä)

text: Hedman kirjoitti ylioppilaaksi Vasa Svenska Lyceumista ja opiskeli sen jälkeen Helsingin yliopistossa, josta valmistui lääkäriksi vuonna 1895. Hän toimi Vaasan kaupunginlääkärinä vuodet 1910–1929. Professorin arvonimi Hedmanille myönnettiin 1924.


title: Karl Hedman (taidekeräilijä)

text: Vuodesta 1892 lähtien Hedman keräsi erilaista historiallista esineistöä ja taidetta käsittäneen kokoelman, joka hänen kuolemansa jälkeen lahjoitettiin Pohjanmaan museolle Vaasaan. Hedman toimi myös museon johtokunnassa vuodesta 1899 aina kuolemaansa saakka. Hän oli suuresti vaikuttamassa vuonna 1930 valmistuneen uuden museorakennuksen syntyyn ja se nimettiinkin Hedmanin mukaan. Taidetta hän osti Ruotsiin ja Keski-Eurooppaan tekemiltään matkoilta sekä eri taidekauppiailta, joista merkittävin oli Gösta Stenman. 1920-luvun alussa Hedman hankki laajan kokoelman Venäjän tsaariperheelle kuulunutta hopeaesineistöä, jota Pietarista välitti antiikkikauppias Walter Sjöberg.


title: Karl Hedman (taidekeräilijä)

text: Karl Hedmanin puoliso oli Elin Hasselblatt, jonka kanssa hän avioitui vuonna 1897. Lapsettomaksi jäänyt pariskunta perusti vuonna 1931 säätiön hallinnoimaan kokoelmiaan.


title: Murtovarkaus (täsmennyssivu)

text: Murtovarkaus tarkoittaa esimerkiksi:


title: Yökyöpelit (albumi)

text: Yökyöpelit on vuonna 2015 julkaistu lastenmusiikkialbumi. Kappaleiden sanoitukset ovat Laura Ruohosen runoja kirjoista "Allakka pullakka" ja "Yökyöpelit". Anna-Mari Kähärä on säveltänyt kappaleet Yökyöpelit-näytelmään, jonka kantaesitys oli Helsingin Kaupunginteatterissa vuonna 2011. Näytelmän pohjalta tehtiin 13-osainen televisiosarja Yökyöpelit, ja albumin kappaleet ovat tästä sarjasta. Musiikki on äänitetty Ylen Pasilan M1-studiolla syksyllä 2013.


title: Yökyöpelit (albumi)

text: Varhaisiän musiikinopettajat ry valitsi albumin vuoden lastenlevyksi. Yhdistyksen hallituksen jäsenistä koostuva työryhmä valitsi voittajan reilun viidentoista marraskuun 2014 ja lokakuun 2015 välillä julkaistun suomalaisen lastenmusiikkialbumin joukosta. Valinnassa merkittäviä tekijöitä olivat laulujen sopivuus pienen lapsen kokemusmaailmaan ja musiikillinen monipuolisuus. Albumi oli ehdolla myös Emma-gaalassa vuoden 2015 parhaaksi lastenalbumiksi. Palkinnon voitti kuitenkin Hevisauruksen "Soittakaa Juranoid!"


title: Yökyöpelit (albumi)

text: Kaikki sanoitukset Laura Ruohonen. Sävellykset ja sovitukset Anna-Mari Kähärä.


title: Hollywood Undeadin diskografia

text: Tämä on luettelo Hollywood Undeadin julkaisuista. Yhtye on julkaissut neljä studioalbumia, yhden livealbumin, yhden remix -albumin, kolme EP:tä, 16 singleä sekä 13 musiikkivideota.


title: H2O – Merenneitojen seikkailut

text: H2O – Merenneitojen seikkailut ("H2O: Mermaid Adventures") on australialainen animaatiosarja. Sarja perustuu Jonathan M. Shiffin luomaan "H2O"-televisiosarjaan, jota tehtiin vuosina 2006–2010. Animaatiosarjan ensimmäiset jaksot julkaistiin Netflixissä toukokuussa 2015.


title: H2O – Merenneitojen seikkailut

text: Sarja kertoo kolmesta teinitytöstä, jotka muuttuvat merenneidoiksi aina kun joutuvat kosketuksiin veden kanssa.


title: H2O – Merenneitojen seikkailut

text: Sarjan tapahtumat sijoittuvat Dolphin Cityyn, jossa asuu kolme teinityttöä: Cleo, Rikki ja Emma. He menevät ystävänsä Lewisin kanssa sukeltelemaan läheiselle Mako-saarelle. Yöllä tytöt näkevät valoa saarella sijaitsevan tulivuoren sisältä ja tutkiessaan sitä he putoavat tulivuoren sisällä olevaan luolaan.


title: H2O – Merenneitojen seikkailut

text: Kun tytöt uivat tulivuoren sisällä olevassa lammessa, täysikuu alkaa paistaa ja he muuttuvat merenneidoiksi. Tästä lähtien aina, kun he ovat kosketuksissa veden kanssa, he muuttuvat merenneidoiksi. He huomaavat myös saaneensa taikavoimia: Cleo pystyy kontrolloimaan vettä, Rikki saa veden kiehumaan ja Emma voi jäädyttää vettä. Lisäksi he pystyvät puhumaan veden alla toistensa ja mereneläinten kanssa.


title: H2O – Merenneitojen seikkailut

text: Sarjan 13 ensimmäistä jaksoa julkaistiin Netflixissä 22. toukokuuta 2015. Toinen tuotantokausi julkaistiin palvelussa 15. heinäkuuta 2015.


title: Rendaku

text: Rendaku () on japanin kielen yhdyssanojen sanarajoilla esiintyvä äänteiden muutos. Se ilmenee yhdyssanan jälkimmäisen osan ensimmäisenä äänteenä esiintyvän soinnittoman konsonantin muuttumisena soinnilliseksi. Ilmiö on epäsäännöllinen, eikä muutosta esiinny läheskään kaikissa soinnittoman konsonantin sanarajallansa sisältävissä japanin kielen yhdyssanoissa. Kirjoitetussa kielessä rendakun aiheuttama äännemuutos ei muuta kanji-merkein kirjoitettujen sanojen kirjoitusasua mitenkään, mutta hiragana- tai katakana-tavumerkein kirjoitettuna sanan muuttuneeseen tavuun lisätään "dakuten"-merkki (゛), joka muuntaa konsonantin soinnilliseksi, esimerkiksi カ ("ka") → ガ ("ga").


title: Anne Vasko

text: Anne Vasko, (ent. Peltola s. 1969 Kalajoki) on suomalainen kuvittaja ja lastenkirjailija. Vasko valmistui Taideteollisesta korkeakoulusta taiteen maisteriksi 1998.


title: Anne Vasko

text: Hän on toiminut sekä kuvataiteilijana että kuvittanut kirjoja ja julkaissut itse useita teoksia. Ensimmäiset kirjansa 2000-luvun vaihteessa. Vasko on kuvittanut muun muassa Tuula Korolaisen, Tittamari Marttisen, Johanna Venhon, Anna-Mari Kaskisen ja Riina Katajavuoren teoksia sekä Kirsi Kunnaksen runoja ja runokäännöksiä. Kirjojen kuvittamisen ohella Vasko suunnitellut lastenkankaita ja hän työskenteli Marja Kurki -yhtiön suunnittelijana vuosina 1999–2005.


title: Anne Vasko

text: Vuonna 2011 Vasko sai Rudolf Koivu - palkinnon teoksellaan Jellona Suuri. Hän oli myös vuoden 2010 Finlandia Junior -palkintoehdokkaana teoksellaan Jellona Suuri, jota raati luonnehti nostalgia- ja kierrätyshenkisyydessään taiteelliseksi täysosumaksi. Hänen kuvituksiaan on ollut esillä useissa näyttelyissä Suomessa ja ulkomailla, muun muassa lasten- ja nuortenkirjakuvituksiin keskittyvässä Bratislavan biennaalissa.


title: Anne Vasko

text: Vuonna 2016 Vasko julkaisi yhdessä Kaisa Happosen kanssa lastenkirjan "Mur, eli Karhu", joka on käännetty yli kymmenelle kielelle. Tanskalainen Step in the books teki kirjasta interaktiivisen sähköisen version, joka sai toisen sijan 2017 Digital Ehon Awards -kilpailussa ja valittiin parhaaksi laajennetun todellisuuden sovellukseksi Bolognan kirjamessuilla.


title: Anne Vasko

text: Lasten kuvakirjojen ohella Vasko on julkaissut kolme aikuisten värityskirjaa.


title: Yökyöpelit (televisiosarja)

text: Yökyöpelit on Ylen tuottama 13-osainen lastenohjelma, joka esitettiin Pikku Kakkosessa kevättalvella 2015. Sarja perustuu Yökyöpelit-lastennäytelmään, jonka ensi-esitys oli Helsingin Kaupunginteatterissa keväällä 2011. Näytelmän ja televisiosarjan pohjana ovat Laura Ruohosen kirjoittamat ja Erika Kallasmaan kuvittamat kirjat "Allakka pullakka" ja "Yökyöpelit".


title: Yökyöpelit (televisiosarja)

text: Musiikin on säveltänyt Anna-Mari Kähärä, ja kappaleet on julkaistu myös albumilla "Yökyöpelit". Ohjelman koreografiasta vastasi Marjo Kuusela.


title: Yökyöpelit (televisiosarja)

text: Agenttinero Narun auto katoaa merkillisesti ja autoa etsiessään agenttinero päätyy Yökyöpeleitten taloon, jossa asuu merkillistä väkeä. Siellä selviää, ettei agentin auto ole ainoa kadoksiin joutunut tavara. Talossa liikkuu Nakertaja, jonka suuhun katoaa kaikenlaista. Agentti lähtee Nakertajan jäljille ja kulkee talossa ympäriinsä kellarista katolle saakka.


title: William Stowe

text: William Arthur ”Bill” Stowe (23. maaliskuuta 1940 Oak Park, Illinois – 8. helmikuuta 2016) oli yhdysvaltalainen soutaja ja olympiavoittaja.


title: William Stowe

text: Stowe kuului Yhdysvaltain kahdeksikkojoukkueeseen, joka voitti olympiakultaa Tokiossa 1964. Hän voitti myös Pan-Amerikan kisojen kultamitalin nelikossa Winnipegissä 1967.


title: William Stowe

text: Stowe kuoli 75-vuotiaana 8. helmikuuta 2016.


title: Lippu (täsmennyssivu)

text: Lippu voi tarkoittaa seuraavia:


title: Ken Broderick

text: Kenneth Lorne ”Ken” Broderick (16. helmikuuta 1942 Toronto, Ontario – 13. maaliskuuta 2016 Niagara Falls, Ontario) oli kanadalainen jääkiekkomaalivahti ja olympiamitalisti.


title: Ken Broderick

text: Broderick kuului Kanadan maajoukkueeseen sen voittaessa olympiapronssia Grenoblessa 1968. Olympiaturnauksella oli myös MM-arvo. Broderick valittiin Grenoblen olympiaturnauksen parhaaksi maalivahdiksi ja tähdistökentälliseen. Innsbruckin talviolympialaisissa 1964 Broderick sijoittui Kanadan joukkueessa neljänneksi. Vuoden 1966 MM-kilpailuissa hän voitti pronssia. Broderick pelasi myös muun muassa NHL:ssä.


title: Ken Broderick

text: Broderick kuoli lyhyen sairauden jälkeen sairaalassa 74-vuotiaana 13. maaliskuuta 2016.


title: Jääpallon Elitserien-kausi 2015–2016

text: Ruotsin jääpallon Elitserien pelattiin kaudella 2015-2016 neljäntoista joukkueen kaksinkertaisena sarjana. Kahdeksan parasta joukkuetta selviytyivät pudotuspeleihin ja sijoille 11-14 sijoittuneet joukkueet joutuivat karsimaan sarjapaikastaan. Sarjan joukkueet pysyivät samana, sillä viime kauden neljä viimeistä Kalix Bandy, TB Västerås, IK Sirius ja Gripen Trollhättan BK säilyttivät pääsarjan sarjapaikkansa. Runkosarjassa suomalaisista maalipörssissä loisti eristyisesti Siriukseen siirtynyt Markus Kumpuoja 22 maalillaan.


title: Jääpallon Elitserien-kausi 2015–2016

text: Playoff-vaiheen puolivälierien peleistä ottelusarja Sandvikens AIK-Hammarby IF ja Bollnäs GoIF-Edsbyns IF venyivät viiden ottelun mittaiseksi. Sandvikens AIK ja Bollnäs GoIF venyivät viidennessä pelissään kotona voittoihin, joten ne pääsivät jatkoon. Välierissä Västerås SK-Sandvikens AIK venyi viiden ottelun mittaiseksi, jossa Västerås SK varmisti fiinaaliinpääsynsä viidennessä ottelussa kotivoitollaan. Villa Lidköping BK puolestaan meni loppuotteluun neljännessä ottelussa. Mestaruuden voitti Västerås SK. Se voitti Tukholman Tele2 Arenalla pelatussa loppuottelussa Villa-Lidköping:in 5-2.